text:
захранване и управление“, ако има такива, и „монтажни модули“ от дясната и лявата страна на превозното средство;
 1.3.
 „Клас“ на снопа на късите светлини (C, V, E или W) означава обозначението на снопа на късите светлини, определено с отделни разпоредби съгласно настоящото правило и Правило No 48 (2);
 1.4.
 „Режим“ на функция за предно осветяване, осигуряван от система, означава сноп, съответстващ на разпоредбите (вж. точки 6.2 и 6.3 от настоящото правило) по отношение на един от класовете снопове на късите светлини или снопове на дългите светлини, проектиран и предвиден от производителя за използване на конкретно превозно средство и в конкретни условия на околната среда;
 1.4.1.
 „Режим на осветяване в завой“ означава режим на функция за предно осветяване, като осветлението се измества в странично направление или се изменя (за получаване на еквивалентен ефект), предназначен за използване в завои, извивки и пресичания на пътя, и по отношение на който има специфични фотометрични разпоредби;
 1.4.2.
 „Режим на осветяване в завой от категория 1“ означава режим на осветяване в завой с хоризонтално изместване на чупката на границата между осветената и тъмната зона;
 1.4.3.
 „Режим на осветяване в завой от категория 2“ означава режим на осветяване в завой без хоризонтално изместване на чупката на границата между осветената и тъмната зона;
 1.5.
 „Осветителен модул“ означава светлоизлъчваща част от системата, която може да се състои от оптични, механични и електрически компоненти, проектирана да осигурява или да спомага за излъчването на снопа в рамките на една или повече функции за предно осветяване, предвидени от системата;
 1.6.
 „Монтажен модул“ означава неделим корпус (тяло на фара), който съдържа един или повече осветителни модули;
 1.7.
 „Дясна страна“, съответно „лява страна“ означава общата съвкупност от осветителни модули, предназначени за монтиране от съответната страна на надлъжната средна равнина на превозното средство, по отношение на оста му на движение напред;
 1.8.
 „Управление на системата“ означава тази(тези) част(и) на системата, която(ито) получава(т) сигнали от превозното средство и управлява(т) автоматично функционирането на осветителните модули;
 1.9.
 „Неутрално състояние“ означава такова състояние на системата, при което е установен определен режим на осветяване за снопа на късите светлини от клас C („основен сноп на късите светлини“) или за снопа на дългите светлини, ако има такъв, но не се прилага никакъв сигнал за управление на АСПО;
 1.10.
 „Сигнал“ означава който и да е сигнал за управление на АСПО, както е определено в Правило No 48, или който и да е допълнителен входен за системата сигнал за управление, или излизащ от системата сигнал за управление, насочен към превозното средство;
 1.11.
 „Генератор на сигнал“ означава устройство, което възпроизвежда един или повече от сигналите за изпитване на системата;
 1.12.
 „Устройство за захранване и управление“ означава един или повече компоненти на система, захранващи с енергия една или повече части на системата, включително такива като регулатор(и) на мощност и/или напрежение за един или повече светлинни източника, като например електронна пусково-регулираща апаратура на светлинния източник;
 1.13.
 „Базова ос на системата“ означава линията на пресичане на надлъжната средна равнина на превозното средство с хоризонталната равнина, преминаваща през базовия център на един осветителен модул, посочен на чертежите съгласно


text:
точка 2.2.1 по-долу;
 1.14.
 „Леща“ означава най-отдалеченият компонент от монтажен модул, който пропуска светлина през осветителната повърхост;
 1.15.
 „Покритие“ означава всеки продукт или продукти, нанесен(и) на един или няколко слоя върху външната повърхност на лещата;
 1.16.
 Система от различни „типове“ означава системи, които се различават по такива съществени характеристики като:
 1.16.1.
 търговското наименование или марката(ите);
 1.16.2.
 включването или изключването на компоненти, които могат да изменят оптичните характеристики/фотометричните свойства на системата;
 1.16.3.
 пригоденост за дясно или за ляво движение или и за двата вида движение;
 1.16.4.
 осигуряваната(ите) функция(ии), режим(и) и класове на предно осветяване;
 1.16.5.
 материалите, влизащи в състава на лещите и покритията, ако има такива;
 1.16.6.
 характеристиката(ите) на сигнала(ите), предвиден(и) за системата.
 1.17.
 „Регулиране“ означава позиционирането на снопа или на част от него върху екран за регулиране съгласно съответните критерии;
 1.18.
 „Коригиране“ означава използването на предвидените от системата средства за вертикално и/или хоризонтално регулиране на снопа;
 1.19.
 „Функция за промяна на направлението на движение“ означава която и да е функция за предно осветяване или някой от неговите режими, или един или няколко от компонентите на предното осветяване, или която и да е комбинация от тях, които са предназначени за предотвратяване на заслепяване и осигуряват достатъчно осветяване в случай когато превозно средство, оборудвано със система, проектирана за едно направление на движение, се използва временно в държава с обратно направление на движението;
 1.20.
 „Функция на замяна“ означава определено предно осветяване и/или предна сигнализация от всякакъв вид, било то функция за предно осветяване или предна сигнализация, или техен режим, или само една или повече техни части, или която и да е тяхна комбинация, които са предназначени да заменят функция/режим на предно осветяване в случай на неизправност.
 1.21.
 Позоваванията в настоящото правило на стандартна(и) (еталонна(и) нажежаема(и) лампа(и) и газоразряден(ни) светлинен(ни) източник(ци) се отнасят съответно до Правило No 37 и Правило No 99 и техните серии от изменения, които са в сила към момента на подаване на заявлението за одобрение на типа.
 2. ЗАЯВЛЕНИЕ ЗА ОДОБРЕНИЕ НА СИСТЕМА
 2.1.
 Заявлението за одобрение се подава от собственика на търговското наименование или марка или от негов надлежно упълномощен представител.
 В него трябва да бъдат посочени:
 2.1.1.
 функциите за предно осветяване, предвидени да бъдат осигурявани от системата, за която се иска одобрение съгласно настоящото правило;
 2.1.1.1.
 всяка(всички) друга(и) функция(и) за предно осветяване или предна сигнализация, осигурявана(и) от които и да е групирани, комбинирани или взаимно вградени светлини, съдържащи се в осветителните модули на системата, за която се иска одобрение; достатъчна информация за идентифициране на съответната(ите) светлина(и) и указване на правилото(ата), съгласно което(ито) се предвижда те да бъдат (поотделно) одобрени;
 2.1.2.
 дали снопът на късите светлини е проектиран както за ляво, така и за дясно движение или само за ляво или само за дясно движение;
 2.1.3.
 ако системата е оборудвана с един или повече регулируеми осветителни модули:
 2.1.3.1.
 положението(ята) за монтиране на съответния(те) осветителен(ни) модул(и) спрямо земята и средната надлъжна равнина на превозното средство;
 2.1.3.2.
 максималните ъгли над и под нормалната(ите) позиция(и), които могат да се достигнат от устройството(ата) за вертикална корекция;
 2.1.4.
 категорията, както е посочена в Правило

type: contracts

jurisdiction: EU


text:
No 37 или Правило No 99 и техните серии от изменения, които са в сила към момента на подаване на заявлението за одобрение на типа, на използвания(ите) заменяем(и) и/или незаменяем(и) нажежаем(и) или газоразряден(ни) светлинен(нни) източник(ци) и/или специфичния(те) идентификационен(нни) код(ове) на модулите на светлинните източници за светодиодните модули, ако има такива;
 2.1.5.
 ако системата е оборудвана с един или повече незаменяеми светлинни източници:
 2.1.5.1.
 идентификация на осветителния(те) модул(и), незаменяема част на който(ито) се явява(т) посоченият(ите) светлинен(нни) източник(ци);
 2.1.6.
 условията на функциониране, например различните входни напрежения съгласно разпоредбите на приложение 9 към настоящото правило, ако е приложимо.
 2.2.
 Всяко заявление за одобрение трябва да се придружава от:
 2.2.1.
 чертежи в три екземпляра с достатъчно подробности, за да позволят идентифицирането на типа, като на тях са показани предвиденото(ите) местоположение(я) на номера(ата) на одобрение и допълнителните символи по отношение на окръжността(ите) на маркировката(ите) за одобрение, както и в какво геометрично положение осветителните модули трябва да бъдат монтирани върху превозното средство спрямо земята и надлъжната средна равнина на превозното средство, като всеки един от тези модули трябва да бъде показан във вертикален разрез (по оста) и в изглед отпред, като при това са указани главните елементи на оптичната схема, включително базовата(ите) ос(и) и точката(ите), която(ито) следва да бъдe(ат) приета(и) като базов(и) център(ове) при изпитванията, и всички оптични характеристики на лещите, ако е приложимо, а в случай на светодиоден(ни) модул(и) също и пространството(та), запазено(и) за специфичния(те) идентификационен код(ове) на модула(ите);
 2.2.2.
 кратко техническо описание на системата, в което са посочени:
 а)
 функцията(ите) за осветяване и нейните(техните) режими, които системата осигурява (3);
 б)
 осветителните модули, допринасящи за изпълнението на всяка от тях (3), и сигналите (4) с техническите характеристики на тяхното функциониране;
 в)
 кои категории (3) от изискванията на режима на осветяване в завой се прилагат, ако има такива;
 г)
 кой(и) допълнителен(ни) набор(и) от данни, предвиден(и) с разпоредбите за сноп на късите светлини от клас Е съгласно таблица 6 от приложение 3 към настоящото правило, се прилага(т), ако такъв(такива) се прилага(т);
 д)
 кой(и) набор(и) разпоредби за сноп на късите светлини от клас W съгласно приложение 3 към настоящото правило се прилага(т), ако такъв(такива) се прилага(т);
 е)
 кои осветителни модули (4) осигуряват или допринасят за осигуряването на една или повече граници между осветената и тъмната зона на снопа на късите светлини;
 ж)
 данните (3) съгласно разпоредбите на точка 6.4.6 от настоящото правило по отношение на точки 6.22.6.1.2.1 и 6.22.6.1.3 от Правило No 48;
 з)
 кои осветителни модули са проектирани да осигуряват минималното осветяване на снопа на късите светлини съгласно точка 6.2.9.1 от настоящото правило;
 и)
 спецификации по отношение на монтажа и функционирането за целите на изпитването;
 й)
 всяка друга информация от значение;
 к)
 в случай на светодиоден(и) модул(и) следва да се включи:
 i)
 кратка техническа спецификация на светодиодния(те) модул(и);
 ii)
 чертеж с размери и основните електрически и фотометрични стойности и номиналния светлинен поток;
 iii)
 в случай на електронна пусково-регулираща апаратура на светлинния източник — информация за електрическия интерфейс, необходим при изпитването за одобрение;
 2.2.2.1.
 концепцията за безопасност, така както е определена в документацията, в която по удовлетворителен за


text:
техническата служба, отговорна за изпитванията за одобрение, начин:
 i)
 са описани мерките, предвидени при проектирането на системата за осигуряване на съответствието с разпоредбите на точки 5.7.3, 5.9 и 6.2.6.4 по-долу, и
 ii)
 са посочени указанията за тяхната проверка съгласно точка 6.2.7 по-долу; и/или
 iii)
 е осигурен достъп до съответните документи, потвърждаващи ефективността на системата по отношение на достатъчната надеждност и безопасното действие на мерките, посочени съгласно точка 2.2.2.1, подточка i) по-горе, например FMEA („Анализ на характера и последствията от неизправностите“), FTA („Анализ на дървото на неизправностите“) или всеки друг подобен процес, целесъобразен от гледна точка на безопасността на системата.
 2.2.2.2.
 информация за марката и типа на устройството(ата) за захранване и управление, ако има такива и ако те не са част от монтажен модул;
 2.2.3.
 един набор от образци на системата, за която се иска одобрение, включително приспособленията за монтаж, устройствата за захранване и управление и генераторите на сигнали, ако има такива;
 2.2.4.
 за изпитването на пластмасата, от която са направени лещите:
 2.2.4.1.
 четиринадесет лещи;
 2.2.4.1.1.
 десет от тези лещи могат да бъдат заменени с десет образци от пластмаса с размери най-малко 60 × 80 mm, които имат равна или изпъкнала външна повърхност, а в средата — практически равна зона (радиусът на кривина е не по-малък от 300 mm) на площ с размери най-малко 15 × 15 mm;
 2.2.4.1.2.
 всяка една от тези лещи или образец от пластмаса се произвежда по метода, който следва да се използва в масовото производство;
 2.2.4.2.
 светлинен елемент или оптичен комплект, ако има такъв, към който могат да се монтират лещите в съответствие с инструкциите на производителя;
 2.2.5.
 За изпитване на устойчивостта на пропускащите светлината компоненти, изработени от пластмаса, по отношение на ултравиолетовото лъчение от такъв(такива) светлинен(нни) източник(ци) вътре в системата, който(които) може(могат) да излъчва(т) ултравиолетово лъчение, като например газоразрядни светлинни източници или светодиодни модули, съгласно точка 2.2.4 от приложение 6 към настоящото правило:
 един образец от всеки съответен материал, използван в системата, или една система или нейна(и) част(и), която(които) съдържа(т) тези материали. Всеки образец на материал трябва да има същия вид и, ако е необходимо, да е претърпял същата обработка на повърхността, както е предвидено за използването му в подлежащата на одобрение система;
 2.2.6.
 материалите, от които са изработени лещите и покритията, ако има такива, трябва да се придружават от протокола от изпитването на характеристиките на тези материали и покрития, ако те вече са били изпитвани;
 2.2.7.
 в случай на система, съответстваща на точка 4.1.7 по-долу — превозно средство, представително за превозното(ите) средство(а), указано(и) съгласно точка 4.1.6 по-долу.
 3. МАРКИРОВКИ
 3.1.
 На монтажните модули на система, които се представя за одобрение, трябва да бъде нанесено търговското наименование или марка на заявителя.
 3.2.
 Върху всяка от лещите им и върху главните им корпуси трябва да бъдат предвидени пространства с достатъчни размери за маркировката за одобрение и за допълнителните символи, посочени в точка 4; тези пространства трябва да се укажат и на чертежите, упоменати в точка 2.2.1 по-горе.
 3.2.1.
 Ако независимо от това лещите не могат да бъдат отделени от основния корпус на монтажния модул, е достатъчна


text:
една маркировка съгласно точка 4.2.5.
 3.3.
 Монтажните модули или системите, проектирани да отговарят на изискванията както за дясно движение, така и за ляво движение, трябва да имат маркировки, указващи двата варианта за настройка на оптичния(ите) елемент(и) на превозното средство или на светлинния(ите) източник(ци) на отражателя(ите); тези маркировки трябва да се състоят от буквите „R/D“ за положението при дясно движение и от буквите „L/G“ за положението при ляво движение.
 3.4.
 В случай на система, проектирана да отговаря на изискванията, посочени в точка 5.8.2 по-долу, с помощта на или посредством допълнително използване на зона на предната(ите) леща(и) на монтажния(те) модул(и), която може да бъде закривана, като горепосочената зона трябва да бъде незаличимо очертана. Независимо от това тази маркировка не е необходима, в случай че зоната е ясно видима.
 3.5.
 В случай на АСПО със светодиоден(и) модул(и), съответният(те) монтажен(и) модул(и) трябва да има(т) маркировка за номиналното напрежение и номиналната мощност и специфичния идентификационен код на модула на светлинния източник.
 3.6.
 Светодиоден(и) модул(и), представен(и) заедно с одобрението на АСПО:
 3.6.1.
 трябва да бъде(ат) обозначен(и) с търговското име или марката на заявителя. Тази маркировка трябва да бъде ясна, четлива и незаличима;
 3.6.2.
 трябва да бъдат обозначени със специфичния идентификационен код на модула. Тази маркировка трябва да бъде ясна, четлива и незаличима;
 Този специфичен идентификационен код се състои от началните букви „MD“ за „МОДУЛ“, последвани от маркировката за одобрение, без окръжността, както е предписано в точка 4.2.1 по-долу, а когато са използвани няколко неидентични модули на светлинни източници, те са последвани от допълнителни символи или знаци. Този специфичен идентификационен код трябва да бъде обозначен на чертежите, упоменати в точка 2.2.1 по-горе. Не е необходимо маркировката за одобрение да бъде същата като тази на светлината, в която се използва модулът, но и двете маркировки трябва да бъдат от един и същ заявител.
 3.7.
 Ако за управлението на светодиоден(ите) модул(и) се използва електронна пусково-регулираща апаратура на светлинния източник, която не е част от светодиоден модул, тя трябва да бъде маркирана със специфичния(ите) за нея идентификационен(нни) код(ове), номиналното входно напрежение и мощността.
 4. ОДОБРЕНИЕ
 4.1. Общи положения
 4.1.1.
 Одобрение се издава ако всички образци от определен тип система, представени съгласно точка 2 по-горе, отговарят на разпоредбите от настоящото правило.
 4.1.2.
 В случай на светлини, които са групирани, комбинирани или взаимно вградени в системата, и които отговарят на изискванията на повече от едно правило, може да бъде поставена само една международна маркировка за одобрение, при условие че всяка от групираните, комбинираните или взаимно вградени светлини удовлетворява приложимите за нея разпоредби.
 4.1.3.
 На всеки одобрен тип се присвоява номер за одобрението. Първите му две цифри (понастоящем 00) показват серията от изменения, включваща последните съществени технически изменения, внесени в правилото към момента на издаване на одобрението. Една и съща страна по Спогодбата не може да присвоява един и същ номер на одобрение на друг тип система, обхваната от настоящото правило.
 4.1.4.
 Страните по Спогодбата от 1958 г., прилагащи настоящото правило, биват уведомявани за всяко одобрение, разширяване на одобрение, отказване или отменяне на одобрение или окончателно прекратяване на производството в съответствие с настоящото


text:
правило на тип система, посредством формуляр, който съответства на образеца от приложение 1 към настоящото правило, съдържащ указанията съгласно точка 2.1.3.
 4.1.4.1.
 Ако монтажният(те) модул(и) е(са) оборудван(и) с регулируем отражател и ако е предвидено този(тези) монтажен(и) модул(и) да се използва(т) само в положенията за монтиране, съответстващи на указанията в точка 2.1.3, заявителят се задължава по силата на одобрението да информира потребителя по подходящ начин относно правилното(ите) положение(я) за монтиране.
 4.1.5.
 В допълнение към маркировката, предписана в точка 3.1, на всеки монтажен модул на система, съответстваща на одобрен съгласно настоящото правило тип, се поставя маркировка за одобрение, описана в точки 4.2 и 4.3 по-долу, на пространствата, посочени в точка 3.2 по-горе.
 4.1.6.
 Заявителят посочва превозното(ите) средство(а), за което(които) системата е предназначена, във формуляр, съответстващ на един от образците от приложение 1 към настоящото правило.
 4.1.7.
 Ако се иска одобрение за система, която не е предназначена да бъде включена като част от одобрението на тип превозно средство съгласно Правило No 48,
 4.1.7.1.
 заявителят предоставя достатъчно документация, за да докаже способността на системата да изпълни разпоредбите на точка 6.22 от Правило No 48, когато е правилно монтирана, и
 4.1.7.2.
 системата се одобрява съгласно Правило No 10.
 4.2. Компоненти на маркировката за одобрение
 Маркировката за одобрение се състои от:
 4.2.1.
 Международна маркировка за одобрение, която включва:
 4.2.1.1.
 оградена с окръжност буква „Е“, следвана от отличителния номер на държавата, издала одобрението (5);
 4.2.1.2.
 номерът на одобрението, предписан в точка 4.1.3 по-горе;
 4.2.2.
 следният допълнителен символ (или символи):
 4.2.2.1.
 на система: буквата „X“ и буквата(ите), съответстваща(и) на функцията(ите), осигурявана(и) от системата:
 „C“
 за сноп на късите светлини от клас C с добавяне на символи за съответните други класове снопове на късите светлини:
 „E“
 за сноп на късите светлини от клас E,
 „V“
 за сноп на късите светлини от клас V,
 „W“
 за сноп на късите светлини от клас W;
 „R“
 за сноп на дългите светлини;
 4.2.2.2.
 в допълнение към всеки символ и над него — хоризонтална черта, ако функцията или режимът на осветяване се осигуряват от повече от един монтажен модул от едната или от двете страни;
 4.2.2.3.
 в допълнение символът „T“ след символа(ите) на всяка(всички) функция(и) на осветяване и/или клас(ове), предназначени да осигурят съответствието със съответните разпоредби относно осветяването в завой, като споменатият(ите) символ(и) се групира(т) заедно най-отляво;
 4.2.2.4.
 на отделен монтажен модул: буквата „X“ и буквата(ите), съответстваща(и) на функцията(ите), осигурявана(и) от съдържащия(ите) се в него светлинен(ни) модул(и);
 4.2.2.5.
 ако монтажният модул, намиращ се от дадена страна, не е единственият, който осигурява функция за осветяване или режим на функция за осветяване, над символа на функцията трябва да има хоризонтална черта;
 4.2.2.6.
 на система или на част от нея, която съответства само на изискванията за ляво движение: хоризонтална стрелка, насочена към дясната страна на наблюдател, намиращ се с лице към монтажния модул, т.е. към страната на пътя, от която се извършва движението;
 4.2.2.7.
 на система или на част от нея, проектирана да изпълнява изискванията на двете системи на движение, например посредством подходящо коригиране на положението на оптичния елемент или на светлинния източник — хоризонтална стрелка с


text:
върхове на всеки край, които сочат съответно наляво и надясно;
 4.2.2.8.
 на монтажен модул, който съдържа леща от пластмаса, трябва да бъде поставена групата от букви „PL“ в близост до символите, предписани в точки 4.2.2.1—4.2.2.7 по-горе;
 4.2.2.9.
 на монтажен модул, допринасящ за изпълнението на изискванията на настоящото правило по отношение на снопа на дългите светлини, се указва максималният светлинен интензитет, изразен чрез указателното обозначение, посочено в точка 6.3.2.1.3 по-долу, поставено в близост до окръжността, обграждаща буквата „Е“;
 4.2.3.
 При всички случаи съответният режим на работа, използван по време на изпитвателната процедура съгласно точка 1.1.1.1 от приложение 4, и разрешеното(ите) напрежение(я) съгласно точка 1.1.1.2 от приложение 4 се указват във формулярите за одобрение и във формулярите за съобщение, изпращани на държавите, които са страни по Спогодбата и които прилагат настоящото правило.
 В съответните случаи на системата или една или няколко от нейните части се поставя следната маркировка:
 4.2.3.1.
 на монтажен модул, отговарящ на изискванията на настоящото правило, който е проектиран така, че светлинният(ите) източник(ци) на снопа на късите светлини да не може(могат) да бъде(ат) включен(и) едновременно със светлинния източник на която и да е друга функция за осветяване, с която той може да е взаимно вграден, в маркировката за одобрение се поставя наклонена черта (/) след символа(ите) за снопа на късите светлини;
 4.2.3.2.
 на монтажен модул, отговарящ на изискванията на приложение 4 към настоящото правило, само когато се захранва с напрежение 6 V или 12 V, се поставя символ, състоящ се от числото 24, зачеркнато с две наклонени кръстосани черти (X), в близост до фасунгите на светлинния(ите) източник(ци).
 4.2.4.
 Двете цифри на номера на одобрението (понастоящем 00), които указват серията от изменения, включваща последните съществени технически изменения, внесени в правилото към момента на издаване на одобрението и, ако е необходимо, изискваната стрелка, могат да бъдат поставени близо до горепосочените допълнителни символи.
 4.2.5.
 Маркировките и символите, посочени в точки 4.2.1 и 4.2.2 по-горе, трябва да са ясни, четливи и незаличими. Те могат да се поставят върху вътрешна или външна част (прозрачна или не) на монтажния модул, която не може да се отделя от неговата(ите) светоизлъчваща(и) повърхност(и). Във всеки случай те трябва да бъдат видими, когато монтажният(те) модул(и) е(са) монтиран(и) на превозното средство. С цел изпълнението на това изискване е позволено преместването на движима част на превозното средство.
 4.3. Оформление на маркировката за одобрение
 4.3.1. Самостоятелни светлини
 В приложение 2, фигури 1—10 към настоящото правило са дадени примери на оформление на маркировките за одобрение, съдържащи гореспоменатите допълнителни символи.
 4.3.2. Групирани, комбинирани или взаимно вградени светлини
 4.3.2.1.
 Когато се констатира, че светлини, които са групирани, комбинирани или взаимно вградени в системата, отговарят на изискванията на няколко правила, може да бъде поставена само една международна маркировка за одобрение, състояща се от окръжност, ограждаща буквата „Е“, следвана от отличителния номер на държавата, която е издала одобрението, и от номера на одобрението. Тази маркировка за одобрение може да бъде разположена на произволно място върху групираните, комбинирани или взаимно вградените светлини, при условие че:
 4.3.2.1.1.
 е видима съгласно точка 4.2.5;
 4.3.2.1.2.
 никоя част от групираните, комбинирани или взаимно


text:
вградени светлини, излъчващи светлина, не може да бъде отстранена, без да бъде отстранена в същото време и маркировката за одобрение.
 4.3.2.2.
 Идентификационният символ за всяка светлина, съответен за всяко правило, съгласно което е било издадено одобрение, заедно със съответната серия от изменения, включваща последните съществени технически изменения, внесени в правилото към момента на издаване на одобрението, и, при необходимост, съответната стрелка се поставят:
 4.3.2.2.1.
 или върху подходящата светлоизлъчваща повърхност,
 4.3.2.2.2.
 или в група по такъв начин, че всяка от групираните, комбинирани или взаимно вградени светлини да може лесно да бъде идентифицирана (вж. възможните примери в приложение 2).
 4.3.2.3.
 Размерът на компонентите на дадена маркировка за одобрение не трябва да бъде по-малък от минималния размер, определен за най-малките отделни маркировки по правилото, съгласно което е издадено одобрението.
 4.3.2.4.
 На всеки одобрен тип се присвоява номер на одобрението. Една и съща страна по Спогодбата не може да присвоява същия номер на друг тип групирани, комбинирани или взаимно вградени светлини, обхванати от настоящото правило.
 4.3.2.5.
 На фигури 11 и 12 от приложение 2 към настоящото правило са дадени примери на оформления на маркировки за одобрение за групирани, комбинирани или взаимно вградени светлини с всички гореспоменати допълнителни символи, по отношение на система, функциите на която се осигуряват от повече от един монтажен модул на една от страните на превозното средство.
 4.3.2.6.
 На фигура 13 от приложение 2 към настоящото правило са дадени примери за маркировки за одобрение, отнасящи се за комплектованата система.
 Б. ТЕХНИЧЕСКИ ИЗИСКВАНИЯ ЗА СИСТЕМИ ИЛИ ЗА ЧАСТ(И) ОТ СИСТЕМА
 Фотометричните измервания се извършват съгласно разпоредбите на приложение 9 към настоящото правило, освен ако не е предвидено друго.
 5. ОБЩИ ИЗИСКВАНИЯ
 5.1.
 Всеки образец, когато се иска неговото одобрение само за дясно движение, трябва да отговаря на изискванията, посочени в точки 6 и 7 по-долу; ако обаче се иска неговото одобрение за ляво движение, се прилагат разпоредбите на точка 6 по-долу, включително съответните приложения към настоящото правило, като дясната страна се заменя с лявата и обратно.
 Съответно обозначението на ъгловите положения и на елементите се коригира чрез замяна на „R“ с „L“ и обратно.
 5.1.2.
 Системите или тяхната(техните) част(и) се изготвят по такъв начин, че да запазват предписаните им фотометрични характеристики и да остават в добро работно състояние при нормална експлоатация, независимо от вибрациите, на които могат да бъдат подложени.
 5.2.
 Системите или тяхната(техните) част(и) се оборудват с устройство, което им позволява да бъдат коригирани на превозното средство по такъв начин, че да изпълняват приложимите към тях правила.
 5.2.1.
 Такова(ива) устройство(а) за коригиране не е необходимо да бъде(ат) поставяно(и) на системи или на част(и) от тях, при условие че тяхното използване е ограничено до превозни средства, на които коригирането може да се осъществява с други средства, или ако такива средства не са необходими съгласно описанието на системата, предоставено от заявителя.
 5.3.
 С изключение на светодиодните модули системата не трябва да се оборудва със светлинни източници, които не са одобрени съгласно Правило No 37 или Правило No 99 и техните серии от изменения, които са в сила към момента на подаването на заявлението


text:
за одобрение на типа и/или по отношение на които в Правило No 37 се налага ограничение върху използването им;
 5.3.1.
 Ако даден светлинен източник е заменяем:
 5.3.1.1.
 Неговата фасунга трябва да отговаря на характеристиките, посочени в спецификацията в публикацията на Международната електротехническа комисия (IEC) No 60061, както е посочено в съответното правило по отношение на светлинния източник.
 5.3.1.2.
 Конструкцията на устройството трябва да бъде такава, че нажежаемата лампа да не може да бъде монтирана в друго положение, освен в правилното.
 5.3.2.
 Ако даден светлинен източник е незаменяем, той не трябва да бъде част от светлинен модул, който осигурява снопа на късите светлини в неутрално състояние.
 5.4.
 Система(и) или нейна(нейни) част(и), проектирана(и) да отговаря(т) на изискванията както на дясно движение, така и на ляво движение, може(могат) да бъде(ат) адаптирана(и) за движение от дадена страна на пътя или чрез подходящо първоначално регулиране при монтирането към превозното средство или чрез избирателно регулиране, извършено от потребителя. При всички случаи трябва да бъдат възможни само две различни и ясно разграничаващи се регулировки — една за дясно движение и една за ляво движение — като конструкцията не трябва да позволява неволно преместване от едното положение в другото или в някакво средно положение.
 5.5.
 Провеждат се допълнителни изпитвания съгласно изискванията на приложение 4 към настоящото правило, за да се гарантира, че при експлоатация няма прекомерно изменение на фотометричните показатели.
 5.6.
 Ако лещата на светлинен модул е от пластмаса, трябва да се проведат изпитвания съгласно изискванията на приложение 6 към настоящото правило.
 5.7.
 На система или нейна(и) част(и), проектирана(и) да осигурява(т) алтернативно сноп на дългите светлини или сноп на късите светлини, всяко механично, електромеханично или друго устройство, вградено в светлинния(ите) модул(и) за превключване от един вид светлини към друг, трябва да бъде конструирано така, че:
 5.7.1.
 устройството да е достатъчно здраво, за да може да издържи 50 000 операции без повреда, независимо от вибрациите, на които може да е подложено по време на нормална експлоатация;
 5.7.2.
 винаги да се осигурява излъчването или на сноп на късите светлини или на сноп на дългите светлини, без никаква възможност за оставане в междинно или неопределено състояние; ако това не е възможно, то такова състояние трябва да бъде обхванато от разпоредбите на точка 5.7.3 по-долу;
 5.7.3.
 в случай на неизправност трябва да бъде възможно автоматично да се осигури сноп на късите светлини или такова състояние, при което стойностите на фотометричните характеристики не надвишават 1,5 lx в зона III b, както е определена в приложение 3 към настоящото правило, и най-малко 4 lx в точка от „сегмента Еmax“, с помощта на средства като например изключване, намаляване на силата на светлината, регулиране на снопа в посока надолу и/или замяна на функция;
 5.7.4.
 потребителят не трябва да може да променя с обикновени инструменти формата или положението на движещите се части или да оказва въздействие върху превключващото устройство.
 5.8.
 Системите трябва да осигуряват средства, които да им позволяват да бъдат използвани временно на територия с обратно движение (ляво или дясно) на това, за което е поискано одобрението, без да причиняват нежелано заслепяване на участниците в насрещното


text:
движение. За тази цел системата(ите) или нейните(техните) части трябва:
 5.8.1.
 да бъде(ат) в състояние да осигурява(т) извършването от страна на потребителя на избирателно регулиране съгласно точка 5.4 по-горе без използване на специални инструменти; или
 5.8.2.
 да осигурява(т) средства за осъществяване на функцията за промяна на направлението на движение, като се спазват стойностите, посочени в таблицата по-долу, когато се извършва изпитване съгласно точка 6.2 по-долу, като регулировката остава непроменена в сравнение с регулировката за първоначалния вид движение;
 5.8.2.1.
 сноп на късите светлини, проектиран за дясно движение и адаптиран за ляво движение:
 в точка 0,86 D—1,72 L
 поне 3 lx
 в точка 0,57 U—3,43 R
 не повече от 1,0 lx
 5.8.2.2.
 сноп на късите светлини, проектиран за ляво движение и адаптиран за дясно движение:
 в точка 0,86 D—1,72 R
 поне 3 lx
 в точка 0,57 U—3,43 L
 не повече от 1,0 lx
 5.8.2.3.
 такова средство или част от него може да бъде затъмнението на съответната зона от лещата съгласно точка 3.4 по-горе.
 5.9.
 Системата трябва да е конструирана по такъв начин, че при отказ на светлинен източник или на светодиоден модул, да се осигурява подаване на сигнал за неизправност, с цел спазване на съответните разпоредби на Правило No 48.
 5.10.
 Компонентът(ите), към който(които) е монтиран заменяемият светлинен източник, трябва да бъде(ат) конструиран(и) по такъв начин, че монтажът на светлинния източник да бъде лесен и той да може да бъде поставян единствено в правилното положение дори на тъмно.
 5.11.
 В случай на система, съответстваща на точка 4.1.7 по-горе:
 5.11.1.
 системата трябва да бъде придружавана от копие на формуляра съгласно точка 4.1.4 по-горе и инструкции, които да позволяват нейното монтиране съгласно разпоредбите на Правило No 48.
 5.11.2.
 Техническата служба, отговаряща за одобрението на типа, проверява, че:
 а)
 системата може да бъде правилно монтирана съгласно гореупоменатите инструкции;
 б)
 системата, когато е монтирана на превозното средство, отговаря на разпоредбите на точка 6.22 от Правило No 48;
 за потвърждаване на съответствието с разпоредбите на точка 6.22.7.4 от Правило No 48 е задължително провеждането на изпитвателно кормуване, което включва всички ситуации, свързани с управлението на системата въз основа на описанието, направено от заявителя. Следва да се посочи дали всички режими се активират, функционират и деактивират съгласно описанието на заявителя; очевидните неизправности, ако има такива, (например превишаване на ъглите или трептене на светлината) трябва да бъдат предмет на оспорване.
 5.12.
 АСПО, ако е оборудвана със светодиодни модули, както и самият(те) светодиоден(и) модул(и) трябва да отговарят на съответните изисквания, посочени в приложение 11 към настоящото правило. Съответствието с изискванията се проверява чрез изпитване.
 5.13.
 В случай на АСПО, включваща светлинни източници и/или светодиоден(и) модул(и), които създават основния сноп на късите светлини и имат общ номинален светлинен поток на светлинните модули, както е посочено в точка 9.2.3 от формуляра за съобщение, съответстващ на образеца в приложение 1, който навишава 2 000 lm за страна, се прави позоваване към точка 9.2.4 от формуляра за съобщение в приложение 1. Номиналният светлинен поток на светодиодния(те) модул(и) се измерва, както е описано в точка 5 от приложение 11.
 5.14.
 В случай когато основният сноп на


text:
късите светлини в неутрално състояние е създаван само от светодиодни модули, общият номинален светлинен поток на тези светодиодни модули трябва да е равен на или по-голям от 1 000 lm за страна, когато бъде измерен, както е описано в точка 5 от приложение 11.
 6. ОСВЕТЯВАНЕ
 6.1. Общи разпоредби
 6.1.1.
 Всяка система трябва да осигурява сноп на късите светлини от клас С съгласно точка 6.2.5 по-долу и един или повече снопове на късите светлини от допълнителен(ни) клас(ове); тя може да включва един или повече допълнителни режими в рамките на всеки клас снопове на късите светлини и функциите на предно осветяване съгласно точка 6.3 и/или точка 2.1.1.1 от настоящото правило.
 6.1.2.
 Системата трябва да позволява автоматични промени, така че да се постига добро осветяване на пътя, без да се причинява дискомфорт както на водача, така и на другите участници в пътното движение.
 6.1.3.
 Системата се счита за допустима ако отговаря на съответните изисквания по отношение на фотометричните характеристики от точки 6.2. и 6.3.
 6.1.4.
 Фотометричните измервания се извършват съгласно описанието на заявителя:
 6.1.4.1.
 в неутрално състояние съгласно точка 1.9;
 6.1.4.2.
 при сигнал V, сигнал W, сигнал Е и сигнал Т съгласно точка 1.10, в зависимост от това кой(кои) сигнал(и) се прилага(т);
 6.1.4.3.
 ако е приложимо, при всеки(всички) друг(и) сигнал(и) съгласно точка 1.10 и при комбинация от тях, съгласно указанията на заявителя.
 6.2. Разпоредби относно снопа на късите светлини
 Преди извършване на последващите изпитвателни процедури системата трябва да бъде поставена в неутрално състояние, като излъчва сноп на късите светлини от клас С.
 6.2.1.
 От всяка страна на системата (превозното средство) снопът на късите светлини в своето неутрално състояние трябва да осигурява посредством най-малко един светлинен модул граница между осветената и тъмната зона, както е определено в приложение 8 към настоящото правило, или
 6.2.1.1.
 системата трябва да предоставя други средства, например оптични средства или временни спомагателни снопове, които да позволяват ясно и правилно регулиране.
 6.2.1.2.
 Приложение 8 не се прилага към функцията за промяна на направлението на движение, както е описана в точки 5.8—5.8.2.1 по-горе.
 6.2.2.
 Системата или нейната(ите) част(и) се регулира(т) така, че положението на границата между осветената и тъмната зона да отговаря на изискванията, посочени в таблица 2 от приложение 3 към настоящото правило.
 6.2.3.
 След такова регулиране системата или нейната(ите) част(и), ако одобрението се иска единствено за осигуряването на снопа на късите светлини, трябва да отговаря(т) на изискванията, посочени в съответните точки по-долу; ако предназначението ѝ е да осигурява функции за допълнително осветяване или светлинна сигнализация съгласно обхвата на настоящото правило, тя освен това трябва да отговаря и на изискванията, посочени в съответните точки по-долу, ако не е независимо регулируема.
 6.2.4.
 Ако регулираната по такъв начин система или която(които) и да е(са) нейна(и) част(и) не отговаря(т) на изискванията, посочени в точка 6.2.3 по-горе, регулирането ѝ(им) може, съгласно инструкциите на производителя, да се променя в рамките на 0,5o надясно или наляво и вертикално в рамките на 0,2o нагоре и надолу, по отношение на първоначалното регулиране.
 6.2.5.
 Когато излъчва сноп на късите светлини в даден режим, системата трябва да отговаря на изискванията


text:
на съответния раздел (C, V, E, W) от част А от таблица 1 (фотометрични стойности) и от таблица 2 (Еmax и положения на границата между осветената и тъмната зона) от приложение 3 към настоящото правило, както и на раздел 1 (изисквания относно границата между осветената и тъмната зона) от приложение 8 към настоящото правило.
 6.2.6.
 Може да се излъчва сноп в режим на осветяване в завой, при условие че:
 6.2.6.1.
 системата отговаря на съответните изисквания на част Б от таблица 1 (фотометрични стойности) и на точка 2 от таблица 2 (разпоредби относно границата между осветената и тъмната зона) от приложение 3 към настоящото правило, когато измерванията се извършват съгласно процедурата, посочена в приложение 9, в зависимост от категорията (категория 1 или категория 2) на режима на осветяване в завой, по отношение на който се иска одобрение;
 6.2.6.2.
 точката Еmax на осветеността не излиза извън границите на правоъгълника, който се простира от най-горното вертикално положение, посочено в таблица 2 от приложение 3 към настоящото правило за съответния клас на снопа на късите светлини до 2o под линията Н-Н, и от 45o вляво до 45o вдясно от базовата ос на системата;
 6.2.6.3.
 когато сигналът Т съответства на най-малкия радиус на завиване на превозното средство наляво (или надясно), сборът на стойностите на осветеността, осигурена от всички участващи компоненти от дясната или от лявата страна на системата, трябва да бъде най-малко 3 lx в една или повече точки от зоната, която се простира от линията Н-Н до 2o под линията Н-Н и от 10o до 45o вляво (или вдясно);
 6.2.6.4.
 ако одобрението се иска за режим на осветяване в завой от категория 1, използването на системата е ограничено до превозни средства, при които хоризонталната част на „чупката“ на границата между осветената и тъмната зона, създавана от системата, отговаря на съответните разпоредби на точка 6.22.7.4.5, подточка i) от Правило No 48;
 6.2.6.5.
 ако одобрението се иска за режим на осветяване в завой от категория 1, системата трябва да е проектирана така, че в случай на неизправност, засягаща страничното движение или предизвикваща промяна на осветеността, трябва да е възможно автоматичното осигуряване или на фотометричните условия, съответстващи на точка 6.5.2 по-горе, или на състояние на фотометричните условия, при които стойностите не превишават 1,5 lx в зоната IIIb, както е определена в приложение 3 към настоящото правило, и са най-малко 4 lx в точка от „сегмента Еmax“;
 6.2.6.5.1.
 въпреки това горното не е необходимо, ако за положенията спрямо базовата ос на системата до 5o вляво и 0,3o над линията Н-Н и над 5o вляво и 0,57o над линията H-H, стойността 1 lx не се надвишава в нито едно място.
 6.2.7.
 Системата трябва да бъде проверена въз основа на съответните инструкции на производителя, посочени в концепцията за безопасност съгласно точка 2.2.2.1 по-горе.
 6.2.8.
 Система или нейна(и) част(и), конструирана(и) да отговаря(т) на изискванията както за дясно, така и за ляво движение, трябва във всяко от двете положения на регулиране, съгласно точка 5.4 по-горе, да отговарят на изискванията, свързани със съответната посока на движение.
 6.2.9.
 Системата трябва да е конструирана по


text:
такъв начин, че:
 6.2.9.1.
 всеки указан режим на снопа на късите светлини да осигурява най-малко 3 lx в точка 50V от всяка страна на системата;
 режимът(ите) на снопа на късите светлини от клас V е(са) освободен(и) от това изискване;
 6.2.9.2.
 четири секунди след включване на системата, която не е функционирала в продължение на 30 минути или повече, снопът на късите светлини от клас С трябва да достигне ниво на осветеност от най-малко 5 lx в точка 50V;
 6.2.9.3.
 други режими:
 при подаване на входни сигнали съгласно точка 6.1.4.3 от настоящото правило трябва да са изпълнени изискванията на точка 6.2.
 6.3. Разпоредби относно снопа на дългите светлини
 Преди извършване на последващите изпитвателни процедури системата трябва да бъде поставена в неутрално състояние.
 6.3.1.
 Светлинният(те) модул(и) на системата трябва да бъде(ат) регулиран(и) съгласно инструкциите на производителя по такъв начин, че зоната на максимално осветяване да е центрирана в точката (НV) на пресичане на линиите Н-Н и V-V;
 6.3.1.1.
 всеки(всички) светлинен(ни) модул(и), който(които) не е независимо регулируем или чието регулиране е извършено според измервания, проведени съгласно точка 6.2, трябва да се изпитва(т) в неговото(тяхното) непроменено положение.
 6.3.2.
 Когато бъде измервана съгласно разпоредбите, определени в приложение 9 към настоящото правило, осветеността трябва да отговаря на следните изисквания:
 6.3.2.1.
 Точката НV трябва да се намира в зоната с еднаква осветеност (изолукса), представляваща 80 % от максималната осветеност на снопа на дългите светлини.
 6.3.2.1.1.
 Максималната стойност (ЕМ) не трябва да бъда по-малка от 48 lx. Максималната стойност в никакъв случай не трябва да надвишава 240 lx;
 6.3.2.1.2.
 Максималният интензитет (IM) на всеки монтажен модул, осигуряващ или допринасящ за максималния интензитет на снопа на дългите светлини, изразен в хиляди кандели, се изчислява по формулата:
 IM = 0,625 EM
 6.3.2.1.3.
 Указателното обозначение (I'M) за този максимален интензитет, посочено в точка 4.2.2.9 по-горе, се получава чрез съотношението:
 Тази стойност се закръгля до следната стойност: 5 — 10 — 12,5 — 17,5 — 20 — 25 — 27,5 — 30 — 37,5— 40 — 45 — 50.
 6.3.2.2.
 Като се започне от точка НV наляво и надясно по хоризонталата, осветеността на снопа на дългите светлини трябва да е не по-малка от 24 lx до 2,6o и не по-малка от 6 lx до 5,2o.
 6.3.3.
 Осигуряваната от системата осветеност или част от нея може да бъде автоматично премествана странично (или изменяна с цел получаване на еквивалентен ефект), при условие че:
 6.3.3.1.
 системата отговаря на изискванията на точки 6.3.2.1.1 и 6.3.2.2 по-горе, като измерването на всеки светлинен модул се извършва съгласно съответната процедура, посочена в приложение 9.
 6.3.4.
 Системата трябва да бъде конструирана по такъв начин, че:
 6.3.4.1.
 всеки от светлинните модули от дясната и от лявата страна трябва да осигурява не по-малко от половината от минималната стойност на осветеността на снопа на дългите светлини, посочена в точка 6.3.2.2 по-горе:
 6.3.4.2.
 четири секунди след включване на системата, която не е функционирала в продължение на 30 минути или повече, в точка НV на снопа на дългите светлини трябва да бъде достигната осветеност от най-малко 42 lx;
 6.3.4.3.
 при подаване на входни сигнали съгласно точка


text:
6.1.4.3 от настоящото правило трябва да са изпълнени изискванията на точка 6.3.
 6.3.5.
 Ако изискванията относно посочения сноп не са изпълнени, се позволява извършването на ново регулиране на светлинния сноп в рамките на 0,5o нагоре или надолу и/или 1o надясно или наляво спрямо първоначалното регулиране; в това ново положение всички фотометрични изисквания трябва да бъдат изпълнени. Тези разпоредби не се прилагат към светлинните модули, посочени в точка 6.3.1.1 от настоящото правило.
 6.4. Други разпоредби
 В случай на система или нейна(и) част(и) с регулируеми светлинни модули изискванията на точка 6.2 (сноп на късите светлини) и на точка 6.3 (сноп на дългите светлини) се прилагат към всяко от положенията за монтиране, указани в точка 2.1.3 (диапазон на коригиране). За проверка се използва следната процедура:
 6.4.1.
 всяко прилагано положение се осъществява с помощта на изпитвателния гониометър спрямо линия, свързваща базовия център и точката НV на екрана за регулиране. След това регулируемата система или нейната(ите) част(и) се премества(т) в такова положение, че светлинното отражение на екрана да отговаря на съответните предписания по отношение на регулирането;
 6.4.2.
 след като системата или нейната(ите) част(и) бъде първоначално закрепена съгласно точка 6.4.1, устройството или неговата(ите) част(и) трябва да отговаря(т) на съответните фотометрични изисквания от точки 6.2 и 6.3;
 6.4.3.
 допълнителни изпитвания се извършват, след като отражателят/системата или част(и) от него(нея) бъде(ат) преместен(и) вертикално на ± 2o, или най-малко в крайното положение, ако преместването е по-малко от 2o, спрямо неговото(нейното, тяхното) първоначално положение с помощта на устройството за коригиране на системата или на нейната(ите) част(и). След повторното регулиране на цялата система или на нейната(ите) част(и) (например с помощта на гониометъра) в съответната срещуположна посока, светлинният поток в следните направления трябва да бъде измерен и да е в изискваните граници:
 6.4.3.1.
 сноп на късите светлини: точки НV и 75 R или 50 R, ако е приложимо; сноп на дългите светлини: IM и точка HV (в проценти от IM);
 6.4.4.
 ако заявителят е посочил повече от едно положение за монтиране, процедурата по точки 6.4.1—6.4.3 се повтаря за всички други положения;
 6.4.5.
 ако заявителят не е поискал специални положения за монтиране, системата или нейната(ите) част(и) се регулира в нейното(тяхното) средно положение за извършване на измерванията по точка 6.2 (сноп на късите светлини) и точка 6.3 (сноп на дългите светлини) с помощта на съответното(ите) устройство(а) за коригиране на системата или на нейната(ите) част(и). Допълнителното изпитване по точка 6.4.3 се извършва, като системата или нейната(ите) част(и) са изместени в нейните(техните) крайни положения (вместо на ± 2o) с помощта на съответното(ите) устройство(а) за коригиране.
 6.4.6.
 Посредством формуляр, който съответства на образеца от приложение 1 към настоящото правило, се посочва кой(кои) светлинен(ни) модул(и) осигурява(т) граница между осветената и тъмната зона като определената в приложение 8 към настоящото правило, която се проектира в зона, простираща от 6o вляво до 4o вдясно и над хоризонтална линия, разположена на 0,8o надолу.
 6.4.7.
 Посредством формуляр, който съответства на образеца от приложение 1 към настоящото правило, се посочва кой(кои) режим(и) на снопа на късите светлини от клас Е, ако има такъв(такива), отговаря(т) на „набора от данни“ от таблица 6 от приложение


text:
3 към настоящото правило.
 7. ЦВЯТ
 7.1.
 Цветът на излъчваната светлина трябва да е бял.
 В. ДРУГИ АДМИНИСТРАТИВНИ РАЗПОРЕДБИ
 8. ИЗМЕНЕНИЕ НА ТИПА НА СИСТЕМАТА И РАЗШИРЯВАНЕ НА ОДОБРЕНИЕТО
 8.1.
 Всяко изменение на типа на системата се съобщава на административния отдел, който е одобрил типа на системата. В такъв случай горепосоченият отдел може:
 8.1.1.
 да прецени, че е малко вероятно направените изменения да окажат осезаем неблагоприятен ефект и че при всички положения системата продължава да съответства на изискванията; или
 8.1.2.
 да изиска допълнителен протокол от техническата служба, отговаряща за провеждането на изпитванията.
 8.2.
 Потвърждението или отказът за одобрение, в което се посочват измененията, се съобщава посредством процедурата, посочена в точка 4.1.4 по-горе, на страните по Спогодбата, прилагащи настоящото правило.
 8.3.
 Компетентният орган, който издава разширението на одобрението, присвоява сериен номер на всеки формуляр за съобщение, изготвен за такова разширение, и уведомява за него другите страни по Спогодбата от 1958 г., прилагащи настоящото правило, посредством формуляр за съобщение, който съответства на образеца от приложение 1 към настоящото правило.
 9. СЪОТВЕТСТВИЕ НА ПРОИЗВОДСТВОТО
 Процедурите за съответствие на производството трябва да съответстват на определените в Спогодбата, допълнение 2 (E/ECE/324-E/ECE/TRANS/505/Rev.2), като се спазват следните изисквания:
 9.1.
 Система, която е одобрена в съответствие с настоящото правило, трябва да бъде произведена така, че да съответства на одобрения тип, като отговаря на изискванията на точки 6 и 7.
 9.2.
 Спазват се минималните изисквания за процедурите за контрол на съответствието на производството, изложени в приложение 5 към настоящото правило.
 9.3.
 Спазват се минималните изисквания за вземане на образци от инспектор, изложени в приложение 7 към настоящото правило.
 9.4.
 Органът, издал одобрението на типа, може по всяко време да проверява методите за контрол на съответствието, прилагани във всеки един производствен обект. Нормалната честота на тези проверки е веднъж на две години.
 9.5.
 Системи или тяхна(техни) част(и) с очевидни дефекти се отхвърлят.
 9.6.
 Указателното обозначение не се взема под внимание.
 10. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО
 10.1.
 Одобрението, издадено по отношение на тип система съгласно настоящото правило, може да бъде отменено, ако не са спазени изискванията или ако система или нейна(и) част(и), на която(които) е поставена маркировка за одобрение, не съответства(т) на одобрения тип.
 10.2.
 Ако страна по Спогодбата, прилагаща настоящото правило, отмени издадено преди това от нея одобрение, тя незабавно уведомява за това останалите страни по Спогодбата, прилагащи настоящото правило, посредством формуляр за съобщение, съответстващ на образеца от приложение 1 към настоящото правило.
 11. ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО
 11.1.
 Ако титулярят на одобрението прекрати напълно производството на тип система, одобрен в съответствие с настоящото правило, той уведомява за това органа, издал одобрението. След получаване на съответното съобщение посоченият орган уведомява за това останалите страни по Спогодбата от 1958 г., прилагащи настоящото правило, посредством формуляр за съобщение, отговарящ на образеца от приложение 1 към настоящото правило.
 12. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯТА ЗА ОДОБРЕНИЕ, И НА АДМИНИСТРАТИВНИТЕ ОТДЕЛИ
 12.1.
 Страните по Спогодбата от 1958 г., прилагащи настоящото правило, съобщават на секретариата на Организацията на обединените нации наименованията и адресите на техническите служби, отговарящи за


text:
провеждането на изпитванията за одобрение, и на административните отдели, които издават одобренията и на които трябва да се изпращат формулярите, удостоверяващи одобрение, разширение, отказване, отменяне на одобрение или окончателно прекратяване на производството, издадени в други държави.
 (1) Съгласно определението в приложение 7 към Консолидираната резолюция за конструкцията на превозните средства (R.E.3), (документ TRANS/WP.29/78/Rev.1/Amend.2, последно изменен с Изменение 4).
 (2) Дава се единствено с цел разяснение. Обозначенията на класовете на сноповете за късите светлини се отнасят до следните условия: C съответства на основния сноп на късите светлини, V е предназначен за използване в осветени зони като градовете, E е предназначен за използване на пътища като автомагистрали, W е предназначен за използване при неблагоприятни условия като мокър път.
 (3) Да бъде посочено във формуляр в съответствие с образеца, даден в приложение 1.
 (4) Да бъде посочено във формуляр в съответствие с образеца, даден в приложение 10.
 (5) 1 за Германия, 2 за Франция, 3 за Италия, 4 за Нидерландия, 5 за Швеция, 6 за Белгия, 7 за Унгария, 8 за Чешката република, 9 за Испания, 10 за Сърбия, 11 за Обединеното кралство, 12 за Австрия, 13 за Люксембург, 14 за Швейцария, 15 (не е присвоено), 16 за Норвегия, 17 за Финландия, 18 за Дания, 19 за Румъния, 20 за Полша, 21 за Португалия, 22 за Руската федерация, 23 за Гърция, 24 за Ирландия, 25 за Хърватия, 26 за Словения, 27 за Словакия, 28 за Беларус, 29 за Естония, 30 (не е присвоено), 31 за Босна и Херцеговина, 32 за Латвия, 33 (не е присвоено), 34 за България, 35 (не е присвоено), 36 за Литва, 37 за Турция, 38 (не е присвоено), 39 за Азербайджан, 40 за бившата югославска република Македония, 41 (не е присвоено), 42 за Европейската общност (одобренията се издават от нейните държави-членки, които използват своя съответен символ по ИКЕ), 43 за Япония, 44 (не е присвоено), 45 за Австралия, 46 за Украйна, 47 за Южна Африка, 48 за Нова Зеландия, 49 за Кипър, 50 за Малта, 51 за Република Корея, 52 за Малайзия и 53 за Тайланд. Следващи номера ще бъдат присвоявани на други държави в хронологичния ред, по който те ратифицират Спогодбата за приемане на еднакви технически предписания, прилагани спрямо колесните превозни средства, оборудването и частите, които могат да бъдат монтирани и/или използвани на колесни превозни средства, и на условията за взаимно признаване на одобрения, издавани на основата на тези предписания, или по който те се присъединяват към тази Спогодба, като така присвоените номера се съобщават от генералния секретар на Организацията на обединените нации на страните по Спогодбата.
 ПРИЛОЖЕНИЕ 1
 СЪОБЩЕНИЕ
 максимален формат: A4 (210 × 297 mm)
 ПРИЛОЖЕНИЕ 2
 ПРИМЕРИ ЗА ОФОРМЛЕНИЕ НА МАРКИРОВКИТЕ ЗА ОДОБРЕНИЕ
 Пример 1
 a ≥ 8 mm (стъклена леща)
 a ≥ 5 mm (леща от пластмаса)
 Фигура 1
 Фигура 2
 Монтажният модул на система, на който е поставена една от горните маркировки за одобрение, е бил одобрен в Нидерландия (Е4) съгласно настоящото правило с номер на одобрение 19243, като отговаря на изискванията на настоящото правило в неговия първоначален вид (00). Снопът на късите


text:
светлини е проектиран само за дясно движение. Буквите „CT“ (фигура 1) указват, че става дума за сноп на късите светлини с режим на осветяване в завой, а буквите „CWR“ (фигура 2) указват, че става дума за сноп на късите светлини от клас С, за сноп на късите светлини от клас W и за сноп на дългите светлини.
 Числото 30 указва, че максималният светлинен интензитет на снопа на дългите светлини е в диапазона между 86 250 и 101 250 кандели.
 Забележка: Номерът на одобрението и допълнителните символи трябва да бъдат поставени в близост до окръжността, обграждаща буквата „E“, над или под буквата „E“ или отдясно или отляво на тази буква. Цифрите на номера на одобрението трябва да се намират от същата страна на тази буква „E“ и да са ориентирани в една и съща посока.
 Използването на римски цифри в номерата на одобрение следва да бъде избягвано, за да не се допусне объркване с други символи.
 Пример 2
 Фигура 3
 Фигура 4a
 Фигура 4б
 Монтажният модул на система, на който е поставена горната маркировка за одобрение, отговаря на изискванията на настоящото правило по отношение на снопа на късите светлини и снопа на дългите светлини и е проектиран за:
 Фигура 3: сноп на късите светлини от клас С със сноп на късите светлини от клас Е само за ляво движение.
 Фигури 4a и 4б: сноп на късите светлини от клас С със сноп на късите светлини от клас V за двете системи на движение с помощта на подходящо коригиране на положението на оптичния елемент или на светлинния източник на превозното средство, и за сноп на дългите светлини. Снопът на късите светлини от клас С, снопът на късите светлини от клас V и снопът на дългите светлини отговарят на разпоредбите за осветяване в завой, както е указано от буквата „T“. Чертата над буквата „R“ указва, че функцията на сноп на дългите светлини се осигурява от повече от един монтажен модул от тази страна на системата.
 Пример 3
 Фигура 5
 Фигура 6
 Монтажният модул, на който е поставена горната маркировка за одобрение, включва леща от пластмаса и отговаря на изискванията на настоящото правило само по отношение на снопа на късите светлини и е проектиран за:
 Фигура 5: сноп на късите светлини от клас С и сноп на късите светлини от клас W за двете системи на движение.
 Фигура 6: сноп на късите светлини от клас С с режим на осветяване в завой само за дясно движение.
 Пример 4
 Фигура 7
 Фигура 8
 Фигура 7: монтажният модул, на който е поставена посочената маркировка за одобрение, отговаря на изискванията на настоящото правило по отношение на сноп на късите светлини от клас С със сноп на късите светлини от клас V и е проектиран само за ляво движение.
 Фигура 8: монтажният модул, на който е поставена посочената маркировка за одобрение, е (отделен) монтажен модул от система, и отговаря на изискванията на настоящото правило по отношение само на снопа на дългите светлини.
 Пример 5
 Обозначаване на монтажен модул, включващ леща от пластмаса, която отговаря на изискванията на настоящото


text:
правило
 Фигура 9
 Фигура 10
 Фигура 9: по отношение на сноп на късите светлини от клас С и на сноп на късите светлини от клас W, като и двата снопа са с режими на осветяване в завой и със сноп на дългите светлини, и са проектирани само за дясно движение.
 Снопът на късите светлини и неговите режими не трябва да функционират едновременно със снопа на дългите светлини в друг взаимно вграден преден фар.
 Фигура 10: по отношение на сноп на късите светлини от клас Е и на сноп на късите светлини от клас W, проектирани само за дясно движение, и на сноп на дългите светлини. Чертата над буквите „Е“ и „W“ указва, че тези класове снопове на късите светлини се осигуряват от тази страна на системата от повече от един монтажен модул.
 Пример 6
 Опростена маркировка за групирани, комбинирани или взаимно вградени светлини, когато са одобрени съгласно правило, различно от настоящото правило (фигура 11) (Вертикалните и хоризонталните линии схематично представят формата на устройството за светлинна сигнализация. Те не са част от маркировката за одобрение).
 Тези два примера съответстват на два монтажни модула от едната страна на система, на които е поставена маркировка за одобрение, включваща (образец А и Б):
 Монтажен модул 1
 Предна габаритна светлина, одобрена съгласно серия от изменения 02 на Правило No 7;
 Един или повече светлинни модули, със сноп на късите светлини от клас С с режим на осветяване в завой, предназначен(и) да работи(ят) с един или повече други монтажни модули от същата страна на системата (както е указано от чертата над „C“) и сноп на късите светлини от клас V, като и двата снопа са проектирани за дясно и за ляво движение, както и сноп на дългите светлини с максимален интензитет в обхвата между 86 250 и 101 250 кандели (както е указано от числото 30), одобрен в съответствие с изискванията на настоящото правило в неговия първоначален вид (00) и включващ леща от пластмаса;
 Светлина за движение през деня, одобрена в съответствие със серия от изменения 00 на Правило No 87;
 Предна пътепоказателна светлина от категория 1а, одобрена в съответствие със серия от изменения 01 на Правило No 6.
 Монтажен модул 3
 Преден фар за мъгла, одобрен в съответствие със серия от изменения 02 на Правило No 19 или сноп на късите светлини от клас С с режим на осветяване в завой, проектиран за дясно и ляво движение, предназначен да работи с един или повече други монтажни модули от същата страна на системата, както е указано от чертата над „C“.
 Монтажен модул 1 на системата
 Фигура 11
 Монтажен модул 3 на системата
 Пример 7
 Оформление на маркировките за одобрение по отношение на система (фигура 12)
 Фигура 12
 Тези два примера съответстват на адаптираща се система за предно осветяване, съставена от два монтажни модула (осигуряващи едни и същи функции) за всяка страна на системата (модули 1 и 3 за лявата страна и модули 2 и 4 за дясната страна).
 Монтажният модул 1 (или 2) от системата, на който са поставени горните маркировки за одобрение, отговаря на изискванията


text:
на настоящото правило (серия от изменения 00) както по отношение на сноп на късите светлини от клас С за ляво движение, така и по отношение на сноп на дългите светлини с максимален светлинен интензитет в диапазона между 86 250 и 101 250 кандели (указан с числото 30), групирани с предна пътепоказателна светлина от категория 1а, одобрен в съответствие със серия от изменения 01 на Правило No 6.
 В пример 7а: монтажният модул 1 (или 2) от системата включва сноп на късите светлини от клас С с режим на осветяване в завой, сноп на късите светлини от клас W, сноп на късите светлини от клас V и сноп на късите светлини от клас Е. Чертата над „C“ указва, че снопът на късите светлини от клас С се осигурява от два монтажни модула от посочената страна на системата.
 Монтажният модул 3 (или 4) е проектиран да осигурява втората част от снопа на късите светлини от клас С от тази страна на системата, както е указано от чертата над „C“.
 В пример 7б: монтажният модул 1 (или 2) от системата е проектиран да осигурява сноп на късите светлини от клас С, сноп на късите светлини от клас W и сноп на късите светлини от клас Е. Чертата над „W“ указва, че снопът на късите светлини от клас W се осигурява от два монтажни модула от посочената страна на системата. Буквата „T“, поставена отдясно след посочените символи (и отляво на номера на одобрението) указва, че всеки от сноповете, тоест снопът на късите светлини от клас С, снопът на късите светлини от клас W, снопът на късите светлини от клас Е и снопът на дългите светлини осигуряват режим на осветяване в завой.
 Монтажният модул 3 (или 4) от системата е проектиран да осигурява втората част от снопа на късите светлини от клас W от посочената страна на системата (както е указано от чертата над „W“) и снопа на късите светлини от клас V.
 Пример 8
 Оформление на маркировките за одобрение по отношение на двете страни на система (фигура 13)
 Този пример съответства на адаптираща се система за предно осветяване, съставена от два монтажни модула за лявата страна на превозното средство и един монтажен модул за дясната страна.
 Фигура 13
 Дясна страна на системата/превозното средство
 Лява страна на системата/превозното средство
 Системата, на която са поставени горните маркировки за одобрение, отговаря на изискванията на настоящото правило (серия от изменения 00) както по отношение на сноп на късите светлини за ляво движение, така и по отношение на сноп на дългите светлини с максимален светлинен интензитет в обхвата между 86 250 и 101 250 кандели (както е указано с числото 30), групирани с предна пътепоказателна светлина от категория 1а, одобрена в съответствие със серия от изменения 01 на Правило No 6, и с предна габаритна светлина, одобрена в съответствие със серия от изменения 02 на Правило No 7.
 Монтажният модул 1 от системата (лява страна) е проектиран да допринася за осигуряване на снопа на късите светлини от клас С и за снопа на късите светлини от клас Е. Чертата


text:
над „C“ указва, че от тази страна повече от един монтажен модул допринася за осигуряване на снопа на късите светлини от клас С. Буквата „T“, поставена отдясно след посочените символи, указва, че всеки от сноповете, тоест снопът на късите светлини от клас С и снопът на късите светлини от клас Е осигуряват режим на осветяване в завой.
 Монтажният модул 3 от системата (лява страна) е проектиран да осигурява втората част от снопа на късите светлини от клас С от посочената страна (както е указано от чертата над „C“) и снопа на късите светлини от клас W.
 Монтажният модул 2 от системата (дясна страна) е проектиран да допринася за осигуряване на снопа на късите светлини от клас С, на снопа на късите светлини от клас Е, като и двата снопа осигуряват режим на осветяване в завой, и на снопа на късите светлини от клас W.
 Забележка: В горните примери No 6, 7 и 8 на различните монтажни модули на системата трябва да бъде поставен един и същ номер на одобрение.
 Фигура 14
 Светодиодният модул, на който е поставен показаният по-горе идентификационен код за модул на светлинен източник, е бил одобрен заедно с АСПО, одобрена първоначално в Италия (E3) с номер на одобрение 17325.
 ПРИЛОЖЕНИЕ 3
 ФОТОМЕТРИЧНИ ИЗИСКВАНИЯ КЪМ СНОПА НА КЪСИТЕ СВЕТЛИНИ
 (1)
 За целите на настоящото приложение:
 „над“ означава само нагоре по вертикала; „под“ означава само надолу по вертикала.
 Ъгловите положения са изразени в градуси над (U) или под (D) линията Н-Н, съответно вдясно (R) или вляво (L) по отношение на линията V-V.
 Фигура 1
 Ъглови положения на фотометричните изисквания към снопа на късите светлини (посочени за дясно движение)
 Таблица 1
 Фотометрични изисквания към снопа на късите светлини
 Таблица с изискванията, изразени в lux на 25 m
 Положение/градуси
 сноп на късите светлини
 хоризонтално
 вертикално
 клас C
 клас V
 клас E
 клас W
 No
 Елемент
 в/от
 до
 в
 мин.
 макс.
 мин.
 макс.
 мин.
 макс.
 мин.
 макс.
 Част А
 1
 B50L (5)
 L 3,43
 U 0,57
 0,4
 0,4
 0,7 (9)
 0,7
 2
 HV (5)
 V
 H
 0,7
 0,7
 3
 BR (5)
 R 2,5
 U 1
 0,2
 2
 0,1
 1
 0,2
 2
 0,2
 3
 4
 Сегмент BRR (5)
 R 8
 R 20
 U 0,57
 4
 1
 4
 6
 5
 Сегмент BLL (5)
 L 8
 L 20
 U 0,57
 0,7
 1
 1
 1
 6
 P
 L 7
 H
 0,1
 0,1
 7
 Зона III (както е указана в таблица 3 от настоящото приложение)
 0,7
 0,7
 1
 1
 8a
 S50, S50LL, S50RR (6)
 U 4
 0,1 (8)
 0,1 (8)
 0,1 (8)
 9a
 S100, S100LL, S100RR (6)
 U 2
 0,2 (8)
 0,2 (8)
 0,2 (8)
 10
 50 R
 R 1,72
 D 0,86
 6
 11
 75 R
 R 1,15
 D 0,57
 12
 18
 24
 12
 50 V
 V
 D 0,86
 6
 6
 12
 12
 13
 50 L
 L 3,43
 D 0,86
 4,2
 15 (10)
 4,2
 15 (10)
 8
 8
 30 (10)
 14
 25 LL
 L 16
 D 1,72
 1,4
 1
 1,4
 4
 15
 25 RR
 R 11
 D 1,72
 1,4
 1
 1,4
 4
 16
 Сегмент 20 и под


text:
него
 L 3,5
 V
 D 2
 20 (3)
 17
 Сегмент 10 и под него
 L 4,5
 R 2,0
 D 4
 14 (2)
 14 (2)
 14 (2)
 8 (3)
 18
 Emax
 (4)
 20
 50
 10
 50
 20
 90 (9)
 35
 80 (3)
 Част Б (режими на осветяване в завой): прилага се част А, но редове с номера 1, 2, 7, 13 и 18 се заменят с посочените по-долу редове
 1
 B50L (5)
 L 3,43
 U 0,57
 0,6
 0,6
 0,9
 2
 HV (5)
 1
 1
 7
 Зона III (както е указана в таблица 3 от настоящото приложение)
 1
 1
 1
 1
 13
 50L
 L 3,43
 D 0,86
 2
 2
 4
 4
 18
 Emax
 (7)
 12
 50
 6
 50
 12
 90 (9)
 24
 80 (3)
 Таблица 2
 Елементи, ъглово положение/обхват в градуси на снопа на късите светлини, допълнителни изисквания
 Ъглово положение/обхват в градуси
 Сноп на късите светлини от клас С
 Сноп на късите светлини от клас V
 Сноп на късите светлини от клас Е
 Сноп на късите светлини от клас W
 No
 Обозначение на частта на светлинния сноп и изисквания
 по хоризонтала
 по вертикала
 по хоризонтала
 по вертикала
 по хоризонтала
 по вертикала
 по хоризонтала
 по вертикала
 2.1.
 Точката Emax не трябва да се намира извън указания правоъгълник (над сегмента „Emax“).
 от 0,5 L
 до 3 R
 от 0,3 D
 до 1,72 D
 от 0,3 D
 до 1,72 D
 от 0,5 L
 до 3 R
 от 0,1 D
 до 1,72 D
 от 0,5 L
 до 3 R
 от 0,3 D
 до 1,72 D
 2.2.
 Границата между осветената и тъмната зона и частта(ите) от нея трябва да:
 —
 отговаря(т) на изискванията на точка 1 от приложение 8 към настоящото правило и да бъде(ат) разположена(и) с нейната „чупка“ на линията V-V и
 —
 да бъде(ат) разположена(и) така, че нейната „равна хоризонтална част“ да бъде:
 във V = 0,57 D
 не над 0,57 D
 не под 1,3 D
 не над 0,23 D (11)
 не под 0,57 D
 не над 0,23 D
 не под 0,57 D
 Таблица 3
 Зони III на снопа на късите светлини, определящи ъгловите точки
 Ъглово положение в градуси
 Ъглова точка No
 1
 2
 3
 4
 5
 6
 7
 8
 Зона III a
 за сноп на късите светлини от клас C или от клас V
 по хоризонтала
 8 L
 8 L
 8 R
 8 R
 6 R
 1,5 R
 V-V
 4 L
 по вертикала
 1 U
 4 U
 4 U
 2 U
 1,5 U
 1,5 U
 H-H
 H-H
 Зона III b
 за сноп на късите светлини от клас W или от клас E
 по хоризонтала
 8 L
 8 L
 8 R
 8 R
 6 R
 1,5 R
 0,5 L
 4 L
 по вертикала
 1 U
 4 U
 4 U
 2 U
 1,5 U
 1,5 U
 0,34 U
 0,34 U
 Таблица 4
 Допълнителни разпоредби за сноп на късите светлини от клас W, изразени в lx на 25 m
 4.1.
 Определение и изисквания по отношение на сегментите E, F1, F2 и F3 (непосочени на фигура 1 по-горе)
 Разрешени са не повече от 0,2 lx: а) на сегмент


text:
Е, простиращ се на 10°U в границите от 20°L до 20°R, и б) на три вертикални сегмента F1, F2 и F3 в хоризонтални положения под ъгли 10°L, V и 10°R, всеки от които се простира от 10°U до 60°U.
 4.2.
 Алтернативен/допълнителен набор от изисквания за Еmax, сегмент 20 и сегмент 10: Прилагат се части А или Б от таблица 1, но максималните изисквания от редове с номера 16, 17 и 18 се заменят с изискванията, посочени по-долу.
 Ако в съответствие със спецификацията на заявителя съгласно точка 2.2.2, буква д) от настоящото правило, сноп на късите светлини от клас W е проектиран да осигурява в сегмент 20 и под него не повече от 10 lx и в сегмент 10 и под него не повече от 4 lx, проектната стойност за Еmax на този сноп не трябва да надвишава 100 lx.
 Таблица 5
 Изисквания, приложими към горната част, и ъглови положения на точките на измерване
 Обозначение на точката
 S50LL
 S50
 S50RR
 S100LL
 S100
 S100RR
 Ъглово положение в градуси
 4 U/8 L
 4 U/V-V
 4 U/8 R
 2 U/4 L
 2 U/V-V
 2 U/4 R
 Таблица 6
 Допълнителни разпоредби по отношение на сноп на късите светлини от клас Е
 Прилагат се части А или Б от таблица 1 и таблица 2 по-горе, но редове 1 и 18 от таблица 1 и точка 2.2 от таблица 2 се заменят, както е посочено по-долу
 Точка
 Обозначение
 Ред 1 от таблица 1 по-горе, част А или Б
 Ред 18 от таблица 1 по-горе, част А или Б
 Точка 2.2 от таблица 2 по-горе
 No
 Набор от данни
 EB50L в lx на 25 m
 Emax в lx на 25 m
 хоризонтална равна част на границата между осветената и тъмната зона, измерена в градуси
 макс.
 макс.
 не над
 6.1.
 E1
 0,6
 80
 0,34 D
 6.2.
 E2
 0,5
 70
 0,45 D
 6.3.
 E3
 0,4
 60
 0,57 D
 (1) Забележка: процедура по измерване, предписана в приложение 9 към настоящото правило.
 (2) Макс. 18 lx, ако системата е проектирана да осигурява и сноп на късите светлини от клас W.
 (3) В допълнение се прилагат и изискванията съгласно разпоредбите, посочени в таблица 4 по-долу.
 (4) Изисквания по отношение на положението съгласно разпоредбите от таблица 2 по-долу („сегмент Emax“).
 (5) Приносът на всяка страна на системата, измерен съгласно разпоредбите на приложение 9 към настоящото правило, не трябва да е по-малък от 0,1 lx.
 (6) Изисквания по отношение на положението съгласно таблица 5 по-долу.
 (7) Изисквания по отношение на положението, посочени в точка 6.2.6.2 от настоящото правило.
 (8) Една двойка габаритни светлини, които са включени в системата или са предвидени да бъдат монтирани заедно със системата, могат да бъдат активирани съгласно инструкциите на заявителя.
 (9) В допълнение се прилагат и изискванията съгласно разпоредбите, посочени в таблица 6 по-долу.
 (10) Максималната стойност може да бъде умножена по 1,4 ако съгласно описанието на производителя се гарантира, че тази стойност няма да бъде надвишена при използването, като това се извършва или посредством системата, или, ако използването на системата е ограничено единствено до превозни средства, като се осигури


text:
съответното стабилизиране/ограничаване на захранването на системата, както е посочено във формуляра за съобщение.
 (11) В допълнение се прилагат и изискванията съгласно разпоредбите, посочени в таблица 6 по-долу.
 Допълнение към таблица 1
 Само за информация: фотометрични стойности за сноп на късите светлини от таблица 1 по-горе, изразени в кандели
 Таблица с изискванията, изразени в кандели
 Положение/градуси
 сноп на късите светлини
 хоризонтално
 вертикално
 клас C
 клас V
 клас E
 клас W
 No
 Елемент
 в/от
 до
 в
 мин.
 макс.
 мин.
 макс.
 мин.
 макс.
 мин.
 макс.
 Част А
 1
 B50L (4)
 L 3,43
 U 0,57
 250
 250
 438 (8)
 438
 2
 HV (4)
 V
 H
 438
 438
 3
 BR (4)
 R 2,5
 U 1
 125
 1 250
 63
 625
 125
 1 250
 125
 1 875
 4
 Сегмент BRR (4)
 R 8
 R 20
 U 0,57
 2 500
 625
 2 500
 3 750
 5
 Сегмент BLL (4)
 L 8
 L 20
 U 0,57
 438
 625
 625
 625
 6
 P
 L 7
 H
 63
 63
 7
 Зона III (както е указана с таблица 3 от настоящото приложение)
 438
 438
 625
 625
 8a
 S50, S50LL, S50RR (5)
 U 4
 63 (7)
 63 (7)
 63 (7)
 9a
 S100, S100LL, S100RR (5)
 U 2
 125 (7)
 125 (7)
 125 (7)
 10
 50 R
 R 1,72
 D 0,86
 3 750
 11
 75 R
 R 1,15
 D 0,57
 7 500
 11 250
 15 000
 12
 50 V
 V
 D 0,86
 3 750
 3 750
 7 500
 7 500
 13
 50 L
 L 3,43
 D 0,86
 2 625
 9 375
 2 625
 9 375
 5 000
 5 000
 18 750
 14
 25 LL
 L 16
 D 1,72
 875
 625
 875
 2 500
 15
 25 RR
 R 11
 D 1,72
 875
 625
 875
 2 500
 16
 Сегмент 20 и под него
 L 3,5
 V
 D 2
 12 500 (2)
 17
 Сегмент 10 и под него
 L 4,5
 R 2,0
 D 4
 8 750 (1)
 8 750 (1)
 8 750 (1)
 5 000 (2)
 18
 Emax
 (3)
 12 500
 31 250
 6 250
 31 250
 12 500
 56 250 (8)
 21 875
 50 000 (2)
 Част Б (режими на осветяване в завой): прилага се част А, но редове с номера 1, 2, 7, 13 и 18 се заменят с редовете, посочени по-долу.
 1
 B50L (4)
 L 3,43
 U 0,57
 375
 375
 563
 2
 HV (4)
 625
 625
 7
 Зона III (както е указана в таблица 3 от настоящото приложение)
 625
 625
 625
 625
 13
 50L
 L 3,43
 D 0,86
 1 250
 1 250
 2 500
 2 500
 18
 Emax
 (6)
 7 500
 31 250
 3 750
 31 250
 7 500
 56 250 (8)
 15 000
 50 000 (2)
 (1) Макс. 11 250 cd, ако системата е предназначена да осигурява и сноп на късите светлини от клас W.
 (2) В допълнение се прилагат и изискванията съгласно разпоредбите, посочени в таблица 4 по-долу.
 (3) Изисквания по отношение на положението съгласно разпоредбите от таблица 2 по-долу („сегмент Еmax“).
 (4) Приносът на всяка страна на системата, измерен съгласно разпоредбите на приложение 9 към настоящото правило, не трябва да


text:
е по-малък от 63 cd.
 (5) Изисквания по отношение на положението съгласно таблица 5 по-долу.
 (6) Изисквания по отношение на положението, посочени в точка 6.2.6.2 от настоящото правило.
 (7) Една двойка габаритни светлини, които са включени в системата или са предвидени да бъдат монтирани заедно със системата, могат да бъдат активирани съгласно инструкциите на заявителя.
 (8) В допълнение се прилагат и изискванията съгласно разпоредбите, посочени в таблица 6 по-долу.
 ПРИЛОЖЕНИЕ 4
 Изпитвания за стабилност на фотометричните показатели на системите при експлоатация
 ИЗПИТВАНИЯ НА КОМПЛЕКТОВАНИ СИСТЕМИ
 След измерването на фотометричните стойности съгласно предписанията на настоящото правило, в точката Еmax за сноп на дългите светлини и в точките НV, 50V и B50L (или R), в зависимост от това коя се прилага за сноп на късите светлини, се провежда изпитване за устойчивост на фотометричните показатели на образец на комплектована система по време на нейната работа.
 По смисъла на настоящото приложение:
 а)
 „комплектована система“ означава цялата дясна и лява страна на самата система, включително електронната(те) пусково-регулираща(и) апаратура(и) на светлинния източник и/или устройство(ата) за захранване и управление, както и тези прилежащи части на корпуса и светлини, които биха могли да окажат въздействие на нейното топлинно разсейване. Всеки монтажен модул на системата и светлината(ите) и/или светодиоден модул, ако има такъв(такива), от комплектованата система може да бъде изпитван поотделно;
 б)
 „изпитвателен образец“ в текста по-долу означава съответно или „комплектованата система“, или монтажния модул, подложен(и) на изпитването;
 в)
 изразът „светлинен източник“ трябва да се разбира като включващ също така всяка отделна нажежаема спирала на нажежаема лампа, светодиодни модули или светлоизлъчващите части на светодиоден модул.
 Изпитванията се провеждат:
 а)
 при сух и неподвижен въздух и температура на околната среда 23 °C ± 5 °C, като изпитвателният образец се закрепва върху стойка по начин, който представлява правилното му монтиране на превозното средство;
 б)
 в случай на заменяеми светлинни източници: като се използва масово произвеждан нажежаем светлинен източник, който е подложен на обгаряне в продължение на най-малко един час, или масово произвеждан газоразряден светлинен източник, който е подложен на обгаряне в продължение на най-малко 15 часа, или масово произвеждан светодиоден модул, които е подложен на обгаряне в продължение на най-малко 48 часа и охладен до температурата на околния въздух, преди да започнат изпитванията, определени в настоящото правило. Използват се светодиодните модули, предоставени от заявителя.
 Измервателното оборудване трябва да бъде еквивалентно на използваното по време на изпитванията за одобрение на изпитвателните образци на системата. Преди извършване на последващите изпитвателни процедури системата или частта(ите) от нея трябва да бъде(бъдат) поставена(и) в неутрално състояние.
 Изпитвателният образец трябва да работи при използване на сноп на късите светлини, без да се демонтира от своята изпитвателна стойка, нито да се регулира допълнително спрямо нея. Използваният светлинен източник трябва да бъде светлинен източник от категорията, посочена за съответния преден фар.
 1. ИЗПИТВАНЕ НА УСТОЙЧИВОСТТА НА ФОТОМЕТРИЧНИТЕ ПОКАЗАТЕЛИ
 1.1. Чист изпитвателен образец
 Всеки изпитвателен образец трябва да работи за период от 12 часа, както е описано в точка 1.1.1, и се проверява, както е предписано в точка 1.1.2.
 1.1.1. Процедура на изпитване
 1.1.1.1. Последователност на изпитване:
 а)
 в случай


text:
когато изпитвателният образец е проектиран да осигурява само една функция за осветяване (сноп на дългите светлини или сноп на късите светлини) и не повече от един клас в случай на сноп на късите светлини, съответният(ите) светлинен(нни) източник(ци) е(са) включен(и) за времето (1), посочено в точка 1.1 по-горе;
 б)
 в случай когато изпитвателният образец осигурява повече от една функция или клас на сноп на късите светлини съгласно настоящото правило: ако заявителят заяви, че всяка посочена функция или клас снопове на късите светлини на изпитвателния образец има свой(и) собствен(и) светлинен(нни) източник(ци), като в даден момент е включен само един от тях (2), изпитването се провежда в съответствие с това условие, като последователно се активира (1) най-енергоемкият режим на всяка посочена функция или клас снопове на късите светлини в течение на еднаква част от времето (разделено на равни части), посочено в точка 1.1.
 Във всички други случаи (1)
 (2) изпитвателният образец се подлага на следния изпитвателен цикъл за всеки режим на снопа на късите светлини от клас С, снопа на късите светлини от клас V, снопа на късите светлини от клас Е и снопа на късите светлини от клас W, независимо от това кой от тях се осигурява изцяло или частично от изпитвателния образец, в продължение на една и съща част от времето (разделено на равни части), посочено в точка 1.1:
 най-напред в продължение на 15 минути се включва например сноп на късите светлини от клас С в неговия най-енергоемък режим за условия на движение по прав път;
 в продължение на 5 минути същият сноп на късите светлини се включва в същия режим, както преди това, като допълнително се включват всички светлинни източници (3) на изпитвателния образец, които могат да бъдат включени едновременно съгласно декларацията на заявителя;
 след изтичане на споменатата част от времето (разделено на равни части), посочено в точка 1.1, горният изпитвателен цикъл се извършва с втория, третия и четвъртия клас снопове на късите светлини, ако е приложимо, в посочения по-горе порядък.
 в)
 в случай че изпитвателният образец включва друга(и) групирана(и) функция(и) за осветяване, всяка отделна функция трябва да бъде включена едновременно за времето, посочено в букви а) или б) по-горе, за всяка отделна функция на осветяване съгласно спецификациите на производителя.
 г)
 в случай че изпитвателният образец е предназначен да осигурява режим на осветяване в завой за сноп на късите светлини, при което бива захранен допълнителен светлинен източник, споменатият светлинен източник трябва да бъде включен едновременно в продължение на 1 минута и да бъде изключен за 9 минути по време на активирането само на снопа на късите светлини, както е посочено в букви а) или б) по-горе.
 1.1.1.2. Изпитвателно напрежение
 На клемите на изпитвателния образец се подава напрежение, както следва:
 а)
 в случай на заменяем(и) нажежаем(и) светлинен(нни) източник(ци), работещ(и) директно с напрежението на електрическата система на превозното средство:
 изпитването се извършва съответно при 6,3 V, 13,2 V или 28,0 V, в зависимост от това кое е приложимо, освен ако заявителят не посочи, че изпитвателният образец може да бъде използван при различно напрежение. В този случай изпитването се провежда с нажежаемия светлинен


text:
източник, чиято мощност е най-високата, която може да бъде използвана;
 б)
 в случай на заменяем(и) газоразряден(ни) светлинен(нни) източник(ци):
 стойността на изпитвателното напрежение за електронната пусково-регулираща апаратура на светлинния източник е 13,5 ± 0,1 V за 12 V електрическа система на превозното средство или друга стойност, определена в заявлението за одобрение;
 в)
 в случай на незаменяем светлинен източник, работещ директно с напрежението на електрическата система на превозното средство:
 всички измервания на светлинни модули, оборудвани с незаменяеми светлинни източници (нажежаеми светлинни източници и/или други), се провеждат при напрежения 6,3 V, 13,2 V или 28,0 V или при друга стойност на напрежението съгласно електрическата система на превозното средство, съответно посочена от заявителя;
 г)
 в случай на заменяеми или незаменяеми светлинни източници, които работят независимо от напрежението на захранване на превозното средство и са напълно управлявани от системата, или в случай на светлинни източници, захранвани от устройство за захранване и управление, посочените по-горе стойности на изпитвателното напрежение се подават на входните клеми на това устройство. Изпитвателната лаборатория може да изиска от производителя устройството за захранване и управление или специално захранващо устройство, необходимо за захранване на светлинния източник(ци);
 д)
 измерванията на светодиодния(те) модул(и) се провеждат при напрежения съответно 6,75 V, 13,5 V или 28,0 V, ако в настоящото правило не е посочено друго. Светодиодният(ите) модул(и), който(които) работи(ят) с електронна пусково-регулираща апаратура на светлинния източник, се измерва(т), както е посочено от заявителя;
 е)
 когато в изпитвателния образец са групирани, комбинирани или взаимно вградени сигнални светлинни устройства, които работят при напрежение, различно от съответното номиналното напрежение 6 V, 12 V или 24 V, напрежението трябва да се регулира съгласно обявеното от производителя за правилно от гледна точка на фотометрията функциониране на тази светлина.
 1.1.2. Резултати от изпитванията
 1.1.2.1. Визуална проверка:
 След като температурата на изпитвателният образец достигне температурата на околния въздух, лещата на изпитвателния образец и външната леща, ако има такава, се почистват с чиста и влажна памучна кърпа. След това се проверяват визуално; не трябва да се забелязват изкривявания, деформации, пукнатини или промяна на цвета на лещата на изпитвателния образец или на външната леща, ако има такава.
 1.1.2.2. Фотометрично изпитване:
 За да бъдат спазени изискванията на настоящото правило, фотометричните стойности се проверят в следните точки:
 Сноп на късите светлини от клас С и всеки друг указан клас на сноп на късите светлини: 50V, B50L (или R) и НV, ако е приложимо.
 Сноп на дългите светлини в неутрално състояние: точката Еmax.
 Може да се извърши друго регулиране, за да се отчетат евентуални деформации на стойката на изпитвателния образец, предизвикани от топлината (промяната на положението на границата между осветената и тъмната зона е разгледано в точка 2 от настоящото приложение).
 Между фотометричните характеристики и стойностите, измерени преди изпитването, се допуска разлика до 10 %, включваща допустимите отклонения на фотометричната процедура.
 1.2. Мръсен изпитвателен образец
 След като бъде изпитан в съответствие с точка 1.1 по-горе, изпитвателният образец трябва да работи в продължение на 1 час, както е описано в точка 1.1.1, за всяка функция или клас снопове на късите светлини (4), след като е бил подготвен съгласно предписаното в


text:
точка 1.2.1 и проверен съгласно предписаното в точка 1.1.2; след всяко изпитване трябва да бъде осигурен достатъчно дълъг период за охлаждане.
 1.2.1. Подготовка на изпитвателния образец
 Изпитвателна смес
 1.2.1.1. За система или части от нея с външна леща от стъкло: сместа от вода и замърсител, която се нанася върху изпитвателния образец, се състои от:
 9 тегловни части кварцов пясък с големина на частиците 0—100 μm, чието разпределение съответства на предписаното в точка 2.1.3,
 1 тегловна част въгленов прах с растителен произход (буково дърво) с големина на частиците 0—100 μm,
 0,2 тегловни части NaCMC (5), и
 съответното количество дестилирана вода с проводимост по-малка от 1 mS/m.
 1.2.1.2. За система или части от нея с външна леща от пластмаса:
 Сместа от вода и замърсител, която се нанася върху изпитвателния образец, се състои от:
 9 тегловни части кварцов пясък с големина на частиците 0—100 μm, чието разпределение съответства на предписаното в точка 2.1.3,
 1 тегловна част въгленов прах с растителен произход (буково дърво) с големина на частиците 0—100 μm,
 0,2 тегловни части NaCMC (5),
 5 тегловни части натриев хлорид (с чистота 99 %),
 13 тегловни части дестилирана вода с проводимост по-малка от 1 mS/m, и
 2 ± 1 части повърхностноактивно вещество.
 1.2.1.3. Разпределение на частиците според размера
 Размер на частиците (в μm)
 Разпределение на частиците според размера в %
 0 до 5
 12 ± 2
 5 до 10
 12 ± 3
 10 до 20
 14 ± 3
 20 до 40
 23 ± 3
 40 до 80
 30 ± 3
 80 до 100
 9 ± 3
 1.2.1.4. Сместа не трябва да бъде по-стара от 14 дни.
 1.2.1.5. Нанасяне на изпитвателната смес върху изпитвателния образец:
 Изпитвателната смес се нанася равномерно върху цялата(ите) светоизлъчваща(и) повърхност(и) на изпитвателния образец и се оставя да изсъхне. Тази процедура се повтаря, докато стойността на осветеността спадне до 15—20 % от измерените за всяка от следващите точки стойности съгласно условията, описани в настоящото приложение:
 точката Еmax за сноп на дългите светлини в неутрално състояние,
 50V за сноп на късите светлини от клас С и за всеки указан режим на снопа на късите светлини.
 2. ИЗПИТВАНЕ ЗА ВЕРТИКАЛНО ОТКЛОНЕНИЕ НА ГРАНИЦАТА МЕЖДУ ОСВЕТЕНАТА И ТЪМНАТА ЗОНА ПОД ВЪЗДЕЙСТВИЕТО НА ТОПЛИНА
 Това изпитване се състои в проверка на това дали вертикалното преместване на границата между осветената и тъмната зона под въздействието на топлина не превишава определена стойност за система или нейна(и) част(и), излъчваща(и) сноп на късите светлини от клас С (основен) или всеки указан режим на снопа на късите светлини.
 Ако изпитвателният образец се състои от повече от един светлинен модул или от повече от един комплект светлинни модули, които осигуряват граница между осветената и тъмната зона, всеки от тях се разглежда като изпитвателен образец за целите на настоящото изпитване и трябва да бъде изпитван поотделно.
 Изпитвателният образец, който се изпитва в съответствие с точка 1, се подлага на изпитването, описано в точка 2.1, без да се демонтира от своята изпитвателна стойка, нито да се регулира допълнително спрямо нея.
 Ако изпитвателният образец включва подвижна оптична част, това изпитване трябва да се направи само


text:
за положението, когато тази част се намира най-близко до средата на хода във вертикална равнина и/или до първоначалното положение в неутрално състояние.
 Изпитването се ограничава само до входните сигнали, съответстващи на движение по прав път.
 2.1. Изпитване
 За целите на настоящото изпитване напрежението се регулира в съответствие с точка 1.1.1.2.
 Изпитвателният образец се включва да работи и се изпитва по отношение на сноп на късите светлини от клас С, сноп на късите светлини от клас V, сноп на късите светлини от клас Е и сноп на късите светлини от клас W, в зависимост от конкретния случай.
 Положението на границата между осветената и тъмната зона в нейната хоризонтална част между VV и вертикалната линия, минаваща през точка B50L (или R), се проверява съответно 3 минути (r3) и 60 минути (r60) след включването.
 Гореописаното измерване на отклонението на границата между осветената и тъмната зона се извършва по метод, осигуряващ приемлива точност и възпроизводимост на резултатите.
 2.2. Резултати от изпитванията
 2.2.1. Резултатът, изразен в милирадиани (mrad), се счита за приемлив за изпитвателен образец, излъчващ сноп на късите светлини, когато абсолютната стойност , отчетена на този изпитвателен образец, е не по-голяма от 1,0 mrad (Δ rI ≤ 1,0 mrad).
 2.2.2. Ако тази стойност обаче е по-голяма от 1,0 mrad, но не e по-голяма от 1,5 mrad (1,0 mrad < ΔrI ≤ 1,5 mrad), се изпитва втори изпитвателен образец, както е описано в точка 2.1, след като се подлага три пъти последователно на цикъла, описан по-долу, за да се стабилизира положението на механичните части на изпитвателния образец върху стойка по начин, който представлява правилното му монтиране на превозното средство:
 Снопът на късите светлини се включва за един час (напрежението се регулира в съответствие с точка 1.1.1.2);
 Период на изключване за един час.
 Системата или частта от нея се считат за приемливи, ако средната стойност на абсолютните стойности Δ rI, измерена на първия изпитвателен образец, и Δ rII, измерена на втория изпитвателен образец, е не по-висока от 1,0 mrad.
 (1) Когато „изпитвателният образец“ е групиран и/или взаимно вграден със сигнални светлинни устройства, последните, с изключение на светлина за движение през деня, трябва да бъдат включени по време на изпитването. В случай на пътепоказателна светлина, тя трябва да е включена в мигащ работен режим във времево съотношение включено/изключено приблизително едно към едно.
 (2) Ако допълнителни светлинни източници се включват едновременно по време, когато се използва мигането на предната светлина, това не се счита за нормална употреба на светлинните източници едновременно.
 (3) Дори ако не се иска одобряване съгласно настоящото правило, трябва да бъдат взети предвид всички светлинни източници, осигуряващи функции за осветяване, с изключение на тези, които са обхванати от бележка под линия 2.
 (4) Снопът на късите светлини от клас W, ако има такъв, не се взема под внимание в случай на светлинни модули, осигуряващи или допринасящи за осигуряването на друг клас сноп на късите светлини или на друга функция за осветяване.
 (5) NaCMC представлява натриевата сол на карбоксиметилцелулозата, обикновено наричана СМС. NaCMC, която се използва в сместа за зацапване, трябва да има степен на заместване


text:
(DS) от 0,6—0,7 и вискозитет от 200—300 сР (сантипоази) за 2-процентен разтвор при 20 °С.
 ПРИЛОЖЕНИЕ 5
 Минимални изисквания за процедурите на контрол за съответствие на производството
 1. ОБЩИ ПОЛОЖЕНИЯ
 1.1.
 Изискванията за съответствие се считат за удовлетворени от механична и геометрична гледна точка, ако разликите не надвишават неизбежните производствени отклонения в рамките на изискванията на настоящото правило. Това условие е валидно също така и по отношение на цвета.
 1.2.
 По отношение на фотометричните показатели съответствието на масово произвежданите системи не се оспорва, ако при изпитването на фотометричните показатели на която и да е произволно избрана система, оборудвана със захранен светлинен източник и, ако е приложимо, коригиран в съответствие с предписанията на точки 1 и 2 от приложение 9 към настоящото правило:
 1.2.1.
 никоя измерена и коригирана съгласно предписанията на точка 2 от приложение 9 към настоящото правило стойност не се отклонява неблагоприятно с повече от 20 % от предписаната в настоящото правило стойност;
 1.2.1.1.
 За следните стойности на сноп на късите светлини и неговите режими максималното неблагоприятно отклонение може да бъде съответно:
 максимални стойности в точка B50L: 0,2 lx, еквивалентно на 20 %, и 0,3 lx, еквивалентно на 30 %;
 максимални стойности в зона III, НV и сегмента BLL: 0,3 lx, еквивалентно на 20 %, и 0,45 lx, еквивалентно на 30 %;
 максимални стойности в сегментите Е, F1, F2 и F3: 0,2 lx, еквивалентно на 20 %, и 0,3 lx, еквивалентно на 30 %;
 минимални стойности в BR, P, S 50, S 50LL, S 50RR, S 100, S 100LL, S 100RR и изискваните съгласно бележка под линия 4 към таблица 1 от приложение 3 към настоящото правило (B50L, HV, BR, BRR, BLL): половината от изискваната стойност, еквивалентно на 20 %, и три четвърти от изискваната стойност, еквивалентно на 30 %.
 1.2.1.2.
 За сноп на дългите светлини, като НV е разположена в рамките на изолукса 0,75 Еmax, за фотометричните стойности се съблюдава допустимо отклонение от + 20 % за максималните стойности и – 20 % за минималните стойности във всяка точка на измерване, посочена в точка 6.3.2 от настоящото правило.
 1.2.2.
 Ако резултатите от описаното по-горе изпитване не отговарят на изискванията, регулировката на системата може да се промени, при условие че оста на снопа не се измества странично с повече от 0,5° надясно или наляво и с повече от 0,2° нагоре или надолу, като всяко изместване е независимо и по отношение на първоначалното регулиране.
 Тези разпоредби не се прилагат към светлинните модули, посочени в точка 6.3.1.1 от настоящото правило.
 1.2.3.
 Ако резултатите от описаните по-горе изпитвания не отговарят на изискванията, изпитванията се повтарят с използване на друг стандартен (еталонен) светлинен източник и/или друго устройство за захранване и управление.
 1.3.
 По отношение на проверката на вертикалното отклонение на границата между осветената и тъмната зона на сноп на късите светлини под въздействието на топлина се прилага следната процедура:
 Една от избраните като образец системи се изпитва съгласно процедурата, описана в точка 2.1 от приложение 4, след като е била подложена три пъти последователно на цикъла, описан в точка 2.2.2 от приложение 4.


text:
Системата се счита за приемлива, ако Δr не превишава 1,5 mrad.
 Ако тази стойност е по-голяма от 1,5 mrad, но не превишава 2,0 mrad, на изпитването се подлага втори образец, след което средната стойност на абсолютните стойности, отчетени за двата образеца, не трябва да надвишава 1,5 mrad.
 1.4.
 Координатите на цветността трябва да съответстват на изискванията.
 2. МИНИМАЛНИ ИЗИСКВАНИЯ ЗА ПРОВЕРКА НА СЪОТВЕТСТВИЕТО ОТ ПРОИЗВОДИТЕЛЯ
 За всеки тип система титулярят на маркировката за одобрение провежда на подходящи интервали най-малко посочените по-долу изпитвания. Изпитванията се провеждат в съответствие с разпоредбите на настоящото правило.
 Ако някои образци покажат несъответствие по отношение на типа на съответното изпитване, се вземат допълнителни образци и се изпитват. Производителят предприема мерки за осигуряване на съответствието на съответното производство.
 2.1. Естество на изпитванията
 Изпитванията за съответствие по настоящото правило обхващат фотометричните характеристики и проверката на вертикалното отклонение на границата между осветената и тъмната зона под въздействието на топлина.
 2.2. Методи, използвани при изпитванията
 2.2.1.
 Изпитванията се провеждат обикновено в съответствие с методите, изложени в настоящото правило.
 2.2.2.
 При всички изпитвания за съответствие, извършвани от производителя, могат да се използват еквивалентни методи със съгласието на компетентния орган, отговарящ за изпитванията за одобрение. Отговорност на производителя е да докаже, че прилаганите методи са еквивалентни на тези, определени в настоящото правило.
 2.2.3.
 Прилагането на точки 2.2.1 и 2.2.2 изисква редовното калибриране на апаратурата за изпитване, както и установяването на съответствието ѝ с измерванията, направени от компетентния орган.
 2.2.4.
 Във всички случаи еталонни са методите, посочени в настоящото правило, особено за целите на административната проверка и вземането на образци.
 2.3. Начин на вземане на образци
 Образци от системата се избират произволно от еднородна партида произведени системи. Еднородна партида означава съвкупност от системи от един и същи тип, определена според производствените методи на производителя.
 В общия случай оценката обхваща серийното производство от отделни фабрики. Производителят обаче може да групира заедно документите относно един и същ тип от няколко фабрики, при положение че в тях се работи по еднаква система за осигуряване на качеството и за управление на качеството.
 2.4. Измерени и записани фотометрични характеристики
 Образците предни фарове трябва да бъдат подложени на фотометрични измервания в точките, предвидени в правилото, като отчитането на стойностите се ограничава до:
 точки Еmax, HV (1), „HL“ и „HR“ (2) в случай на сноп на дългите светлини,
 точки B50L, HV ако е приложимо, 50V, 75R ако е приложимо, и 25LL в случай на сноп(ове) на късите светлини (вж. фигура 1 от приложение 3).
 2.5. Критерии за приемливост
 Производителят е отговорен за извършването на статистическо проучване на резултатите от изпитването и за определяне със съгласието на компетентния орган на критериите, които обуславят приемливостта на неговата продукция, за да се отговори на изискванията, определени за проверка на съответствието на продуктите в точка 9.1 от настоящото правило.
 Критериите за приемливост трябва да са такива, че при доверителна вероятност от 95 процента минималната вероятност да се премине проверка на произволно избрано отделно устройство в съответствие с приложение 7 (първо вземане на образци) да бъде 0,95.
 (1) Когато снопът на дългите светлини е взаимно